text
stringlengths 248
25.3k
| label
stringclasses 10
values |
---|---|
Майя Бывальцева Удмуртиын улӥсьёс 2022-тӥ арын умоятыны но выльдыны интыосты но ужъюртъёсты бырйыны быгатозы. Со понна Россиын куара сётыны выль платформа кылдыто. Со сярысь улосвыл тӧролэн но кивалтэтлэн пресс-службазы ивортӥз. Кура сётон 26-тӥ оштолэзе кутскоз но 30-тӥ куартолэзёзь мыноз. Платформаын ас улосвылэз но умоятыны объектэз бырйыны луоз. Юалляськонэ 14 ареслэсь бадӟым улӥсьёс пыриськыны быгато. Куара сётон понна Госуслуги пыр выжыны яке телефон номеръя пусйиськыны луэ. Милям озьы лэсьтэммы потэ, котькуд улосвылын объектъёсты бырйыны мед луоз, тодонъя огъя база мед луоз, котькуд ар котькуд карын, кытын сыӵе куара сётон мынэ, архив мед люкаськоз, отысь учкыны луоз, мар лэсьтэмын, мар лэсьтэмын луоз но кызьы уж мынэ «Диалог» огазеяськонлэн кивалтӥсез Алексей ГореславскийОнлайн-платформа ёросъёсысь интыос понна но куара сётыны луонлык кылдытоз, азьвыл аръёсы со карын гинэ вал. Огъя платформа – со калык понна объектъёсты быръёнын мылкыдэз вераны, асьме каръёслэсь но черкогуртъёслэсь туссэ воштонэ пыриськыны усто луонлык. Котькуд малпан дуно! Оскисько, та площадка калыклы ужъёсты чакланы но юрттоз Александр Бречалов, Удмуртилэн тӧроезОзьы ик со пусйиз, ӟеч интывыл кылдытон Удмуртиын улӥсьёс понна одӥгез валтӥсь ӵектос луэ. Ньыль ар ӵоже элькунын 740 азбаръёсты но 300 пала мер интывылъёсты умоятӥзы. 2021-тӥ арын 100 скверъёсты, паркъёсты, поръян интыосты но 84 азбаръёсты умой карыны чакламын. Туннэ нуналлы 97 процентэз контарктъёс со объектъёсъя юнматэмын ни. Ватсалом, ужъёс «Жильё и городская среда» йӧскалык ӵектос улсын быдэсъясько. Толдэ вайытом, 2021-тӥ арын Ижкарысь Кызьпу арамаын умоятон-утялтон ужъёсты кутскыны малпало. Солэн учкетэныз (концепция) нырысь-валысь тодматонлы карын улӥсьёслэсь 100-лэсь трос ӵектонъёс вуизы. Тегъёс: Мерлык Ижкар Удмуртия благоустройство умоятон куарасётон | Мерлык |
Наталья Тетерина Элькунамы улӥсь калыкъёслэсь этногуртсэс кылдытонъя ӵектос Удмуртилэн кунлыкезлы 100 ар тырмонлы азинскоз. Та ӧрын Йӧскалык политикая министерство но йӧскалык лулчеберетъя огазеяськонъёс ужало, ивортӥз Удмурт Кенеш огазеяськонлэн кивалтӥсез Татьяна Ишматова. Солэн верамезъя, бадӟым уж этногуртлы инты шедьтон понна эскеронъёсын герӟаськемын. Азьланяз пӧртэм калыкъёслэсь гуртсэс кылдытонъя лэсьтӥськон ужъёс кутскозы. «Йӧскалык лулчеберетъя огазеяськонъёс туж трос, кивалтӥсьёссы но ваньмыз туж аспӧртэмлыкоесь. Огъя ужан амалъёс шедьтон но туж бадӟым азинскон ни. Туннэ дырлы огкыл шедьтэмын. Огъя ужан амалъёс юнматэмын. Мон малпасько, та ӵектос асьме элькунлэн кунлыкезлы 100 ар тырмонлы азинскоз шуыса» — вераз Татьяна Ишматова. Тодэ вайытом, Удмуртиын этногурт кылдытон сярысь кичӧлтон нырысьсэ чузъяськиз Александр Бречалов элькунысь йӧскалык лулчеберетъя огазеяськонъёслэн кивалтӥсьёсынызы пумиськылыку 2-тӥ куартолэзе. Тегъёс: Ижкар Удмуртия йӧскалыклулчеберет ТатьянаИшматова АлександрБречалов | Лулчеберет но туризм |
Майя Бывальцева Удмуртиысь Россилэн 8 Геройёсызлы 8 нимъям пужымъёс мерттӥзы Ижкарын. Со сярысь элькунысь физкультурая, спортъя но егитъёсын ужан политикая министерстволэн пресс-службаез ивортэ. Ужрад ожысь ветеранъёслэн госпитальзылэн интывылаз 10-тӥ шуркынмонэ Россиысь Геройлэн, ыбылӥськон тӥрлык кылдытӥсьлэн Михаил Калашниковлэн вордскем нуналаз ортчиз. Пужымъёсты запасысь кунгожчиослэн «Патриоты границы» улосвыл огазеяськонзылэн ёзчиосыз но Россиысь Геройлэсь Сергей Боринлэсь нимзэ нуллӥсь «Граница» центрысь кадетъёс мерттӥзы. Тегъёс: Мерлык Ижкар Удмуртия РоссилэнГеройёсыз пиналъёс писпуос МТКалашниковлы100ар | Мерлык |
Туспуктэм: Константин Вознесенских Наталия Сильвестрова Удмуртиын ӧлексыос но тазалыкъя сюбегатэм луонлыкъёсын адямиос пӧлын ӧнер устолыкъя «Абилимпикс-2023» VII улосвыл чемпионат кутскиз. Вожвылъяськонэ 310 адями пыриськоз, соос пӧлын 14 арескысен 115 дышетскисьёс, 165 студентъёс но 35 ӧнерчиос. Со сярысь элькун тӧролэн но кивалтэтлэн пресс-службазы ивортӥз. Пыриськисьёс «Вузкарон», «Сиён пӧран», «Экономика но бухучет», «Гижы буян», «Пу вылэ пужы пуктон», «Электронной арбериосты сэрттон но бичан», «Кылысь кылэ берыктон», «Курико венен пужыятскон», «Адаптивной физкультура», «Покчи классъёсты дышетӥсь» но мукет ӧръёсын ӵошатскозы. Озьы ик выль удысъёсъя быгатонлыкъёссэс эскерозы: «Массаж лэсьтӥсь», «Пулэсь шудонъёс лэсьтӥсь», «Чеберлыко дизайн», «Коррекционной педагогика», «Логопедия», «Агрономия», «Фоторепортер». Вожвылъяськон Ижкарысь, Воткаысь, Глазкарысь, Сарапулысь, Уваысь но Якшур-Бӧдьяысь дышетсконниосын 17 площадкаосын ортчоз. Удмуртиын вожвылъяськон 2017-тӥ арысен радъяське, котькуд ар компетенциослэн но, пыриськисьёслэн но лыдӟы будэ. « 2017-т арын Чемпионатын вить гинэ компетенциос вал, туэ соос 40 ини. 2017-тӥ арын ужрадэ ӧлексы но тазалыкъя сюбегатэм луонлыкъёсын 27 нылпиос пыриськизы, туэ – 300-лэсь трос. Соос понна со асьсэды эскерыны луонлык, нош валтӥсез – уж сётӥсьёс асьсэлы асьсэлы ужасьёс шедьтыны быгато. Пиналъёсмы огъяросси люкетысь кузьымъёс утыса вуо, со элькунын шоръёзо ёзын ӧнерчиосты дасянлэсь ӟечлыксэ но нылпиосмылэсь, тазалыкенызы шуг-секытъёс шоры учкытэк, талантъёссэс азинтэмзэс возьматэ » Елена Никитина, Удмуртиысь дышетонъя но тодосъя министерстволэн ӧнерлыко дышетонъя ёзэтлэн кивалтӥсез Ӧнер устолыкъя чошатскон сяна, пыриськисьёслы деловой но дышетон программа дасямын, со улсын «Город мастеров» интерактивной адӟытон, ӧнеръёсын тодматскон, деловой шудонъёс, мастер-классъёс, котырес ӝӧкъёс радъяськозы. «Абилимпикс-2023» VII улосвыл чемпионатлы йылпумъянъёс 19-тӥ куартолэзе лэсьтозы. Вожвылъяськонлэн финалэз Москваын 17-25 коньывуонэ ортчоз. Ватсалом, «Абилимпикс» тазалыкъя сюбегатэм луонлыкъёсын адямиослы юрттэт сётонъя тужгес но бадӟым мынэт луэ, «Образование» йӧскалык ӵектос улсын радъяське. « «Абилимпикс» чемпионат, платформамылэн мукет но ӵектосъёсыз кадь ик, адямилэсь кужымзэс азинтон но быдэстон луонлыкъёслэсь пумтэм луэмзэс возьматэ. Ӧлексы муртъёсты калык пӧлын ужаны дышыны, быгатонлыкъёссэ уже кутыны куд-ог дыръя секыт луэ. Ӧнер устолыкъя вожвылъяськонъёсын вормисьёс шоры учкыса ми адӟиськомы, ӧлексы ӧнерчиос бадӟымесь азинлыкъёс басьтыны быгато шуыса. Оскисько, тросэзлы «Абилимпикс» чемпионатлэн улосвыл люкетаз пыриськон рос-прос ужан сюресазы нырысетӥ вамыш луоз » Алексей Агафонов, «Россия – страна возможностей» огазеяськонлэн кивалтӥсезлэн нырысетӥ воштӥсез Тодэ вайытом, 2020-тӥ арын Удмуртиысь студентъёс «Абилимпикс» йӧскалык чемпионатын медальёс утӥзы. Тегъёс: Тазалык Дышетон сӧсыръёс Удмуртия | Дышетон но тодос |
Наталья Тетерина Туннэ, 2-тӥ гудырикошконэ, Кузебай Герд нимо музейын ужась Николай Кумаев Арсеналлэн караульно палаткаезлэн сигысьтыз вашкала арбериосты шедьтӥз. Чакланъёсъя, соос юртэз 1823-тӥ арын пуктон дыръя вунэтыса кельтэмын. Со сярысь музейлэн пресс-службаез ивортэ. Шедьтос пӧлын вал силэсь пунэм гозы, кортӵогъёс, кирпич но вугы. Арбериос сигын 195 ар кыллизы. Шедьтэм арбериос: вал силэсь, дыр, гозы лэсьтӥськон материалъёсты тубытыны кутӥськылӥз, со стропила борды думемын вал. Гозы туж умой утиськем, пыш вӧйын пыӵатэмын. Гозы сяна, кортӵогъёс, кирпич но 55 сантиметръем вугы шедьтэмын. Кузебай Герд нимо музейлэн пресс-службаезАрбериос историлы дунлыко луо, соосты музейысь тодосъя ӧнерчиосын эскерозы. ВАТСАН Ижкарысь пыӵал тӥрлык поттон заводлэн Арсеналэз – 19-тӥ даурысь ӟуч классицизмлэн архитектурая синпелетэз луэ. Сое 1823-1827 аръёсы архитектор Семён Дудин малпамъя пуктӥзы. 1984-тӥ арын Ижысь заводэ вуылыкуз император Александр I архитекторез Дун чылкыт Владимирлэн 4-тӥ степенё орденэныз пусйиз. Тегъёс: Ижкар Удмуртия история Мерлык Йӧскалыкмузей | Мерлык |
Туспуктэм: Данил Кузнецов Наталия Сильвестрова Удмуртиын та ужан арняе лымыялоз, куд-ог нуналъёсы сюресъёс вылын лымы вӧлдэт луоз. Арнялэн шораз шуак кезьытскоз. Со сярысь улосвыл Гидрометцентрлэн пресс-службаез ивортӥз. Пуксёнэ, 6-тӥ тулыспалэ, омырын уйин -3…-8, уйпал ёросъёсын -10…-13 градусозь луоз, нуназе температура 0…-5 градусозь ӝутскоз. Вирнуналэ, 7-тӥ тулыспалэ, уйин но нуналлэн нырысетӥ ӝыныяз -1…-6 градус возиськоз, ӝытлы -5…-10 градус тупатскоз. Нуназе тӧл кужмоялоз, секундскын 9-14 метре пельтоз. Покчиарняе, 8-тӥ тулыспалэ, уйин температура -11…-16 градусозь лэзькоз, нуназе -10…-14 градус луоз. Удмуртарняе, 9-тӥ тулыспалэ, уйин -15…-20 градусозь кезьыт кариськоз, нуназе -12…-17 градус возиськоз. Нырысь-валысь чакланъёсъя, шутэтскон нуналъёсы лымыяны кулэ ӧвӧл. Тегъёс: куазь Гидрометцентр Удмуртия | Инкуазь |
Туспуктэм: Удмуртиысь тазалыкез утёнъя министерстволэн пресс-службаез Майя Бывальцева Кез ёрос эмъяськонние «Здравоохранение» йӧскалык ӵектослэн программаез улсын выль флюорограф вуиз. Та дыре сое интыяло но ужаны дасяло. Со сярысь Удмуртиысь тӧролэн но кивалтэтлэн пресс-службазы ивортӥз. « Эмъяськонниысьтымы эмчиос 19 сюрс пала адямиез чаклало, араз 12,5 сюрслэсь трос флюорографи эскеронъёс лэсьтӥськом. Со трос, вуж флюорографмылэн ужан вакытэз ортчиз ни. Ми выль тӥрлыкез туж возьмамы. Йӧскалык ӵектослы луыса дыраз но ӟеч эскеронъёс ортчытыны быгатом » Наталья Осотова, Кез ёрос эмъюртлэн валтӥсь эмчиез Выль флюорографез пуктыны висъетэз тупатъяны элькун коньдэтысь 3 миллион манетлэсь трос коньдон висъязы. Вуоно арын Кезысь эмъюртэ маммограф, рентген-аппарат но УЗИ лэсьтон аппарат вуозы. 2022-тӥ арын нырысетӥ юрттэт сётӥсь эмъюртъёсты выльдон программая Удмуртиысь тямыс ёрос эмъюртъёсы выль тӥрлык вуиз ни. Туала рентген-аппаратъёс Дэбес ёрос эмъюрт но Воткаысь 1 номеро кар эмъюрт басьтӥзы, маммографъёс – Алнаш, Сьӧлта, Дэбес, Сюмси ёрос эмъюртъёс, флюорографъёс – Воткаысь, Глазкарысь, Сарапулысь эмъюртъёс. Ар пумозь Сюмси ёрос эмъяськонниын рентген-аппарт ужаны кутскоз. Тегъёс: йӧскалыкӵектосъёс тӥрлык эмъяськонниос Кез Удмуртия Тазалык | Тазалык |
Наталья Тетерина 9-тӥ шуркынмонэ Удмуртие кезьыт куазь вуоз. Со дырозь элькунын та вакытлы тупантэм шуныт возиськоз, ивортэмын улосвыл Гидрометцетрлэн «ВКонтакте» мерлыко вотэсысь огиназ. Арнялэн нырысетӥ люкетаз Удмуртиын та вакыт понна туж шуныт куазь луоз, эсэпэсь + 6…+7 градуслы шунытгес возиськоз Удмуртиысь Гидрометцентрлэн пресс-службаез7-тӥ но 8-тӥ шуркынмонэ куд-ог интыосын кот лымы но зор кӧня ке усёз. Термометр 0…+5 градус возьматоз. 9-тӥ шуркынмонысен элькунэ скандинав антициклон вуоз, тӧл уйпал но шундыӝужан вискы воштӥськоз, куазь кӧс но кезьыт возиськоз. Удмуртарняе уй-нунал ӵоже шоро-куспо температура нольлэсь улӥе лэзиськоз Удмуртиысь Гидрометцентрлэн пресс-службаез9-тӥ шуркынмонэ нуназе -2…-7 градусозь кезьытскоз, уйин температура -4…-9 градусозь лэзиськоз. Интыен сюресъёс вылын йӧвалег луоз. Шутэтскон нуналъёсы элькунын антициклон кузёяськоз, нош температура эшшо но улӥегес лэзькоз. Тегъёс: Ижкар Удмуртия куазь инкуазь сӥзьыл | Инкуазь |
Майя Бывальцева Коньдон басьтэмен янгыше уськытэм Удмуртилэсь азьвыл кивалтӥсьсэ Александр Соловьёвез утись сое арес улэ басьтэмлы пумит ӝожтӥськон сётӥз. Иворъёсъя «Удмуртия» агентстволы со сярысь вераз янгыше уськытэмлэн адвокатэз Галина Гамбург. Тодэ вайытом, суд азьвыл кивалтӥсез кык толэзьлы пытсэтаз. «Пытсэтанлы пумит ӝожтӥськонэз мон толон сётӥ. Москваысь кар судлэн судъян коллегияз кылзон нунал пусйымтэ на, возьмаськом», — вераз со. Озьы ик со вераз, Александр Соловьёв ассэ умой шӧдэ шуыса: «Александр Васильевичез судын адӟыкум, со ассэ умой шӧдэ вал, тазалыкез вылэ ӧз ӝожтӥськы, но жадемын вал, угось быдэс нунал Следствиосъя комитетын ортчытӥз. Солэсь вирзӥбетсэ мертазы, со эсэпъя вал». Галина Гамбурглэн верамезъя, со утёно муртэныз адӟиськыны лэзён басьтӥз ни. Соос вуоно арняе пумиськозы. Тодэ вайытом, Удмуртилэсь азьвыл кивалтӥсьсэ 4-тӥ оштолэзе Ижкарын ӝегатӥзы. Кызьы ивортӥзы Россиысь Следствиосъя комитетын, Александр Соловьёвез 140 миллион манетлэсь трос взятка басьтэмен янгыше уськытӥзы. Со нуналэ ик Россилэн азьмуртэз Владимир Путин сое улосвылэн кивалтонлэсь мозмытӥз. Та темая вань иворъёсты лыдӟе «Удмуртилэсь тӧрозэ ӝегатон» сюжетысь Тегъёс: Москва Удмуртия взятка АлександрСоловьёв следствиосъякомитет | Политика |
Майя Бывальцева 2020-тӥ арын Россиысь калыкез лыдъян-гожтон ужрадэ Удмуртиын улӥсьёс цифра амалэн пыриськыны быгатозы. Со сярысь Удмуртстат ивортэ. Калыкез лыдъян-гожтон Россилэн историлэн 12-тӥзэ радъяськоз но вуоно арын 1-31 коньывуонэ ортчоз. Кыдёкысь ёросъёсын улӥсьёсты 1-тӥ оштолэзьысен 20-тӥ толсурозь гожъялозы Вуоно арын 1-25 коньывуонэ Кун юрттӥськетъёсъя порталын (Госуслуги) пусйиськем муртъёс «Госуслуги» сайтын переписьлэн юанъёсызлы валэктонъёс сётыны быгатозы. Электрон анкетаез адями ачиз но семьяез понна гожтыны быгатэ. Котькудӥзлы код-подтверждение сётозы, сое переписчиклы возьматоно луоз. Озьы ик МФЦ-ын переписез ортчыны луоз. 4-27 коньывуонэ калыкез лыдъян-гожтон дышем амалэн ортчоз. Переписчикъёс планшетъёсын коркась корка ветлозы. Ӧнерчиосты нимысьтыз дӥськутсыя тодманы луоз, озьы ик соослэн удостоверенизы луыны кулэ Пусъём, лыдъян-гожъяны адями ас мылкыдызъя пыриське. Пумит луэм понна нокыӵе кылкутон чакламын ӧвӧл. Юанъёслы валэктонъёсты адямилэн верамезъя гинэ гожто, нокыӵе ужкагазъёсты кулэ ӧвӧл. Со сяна, кыӵе юанъёслы валэктон сётытэк но луэ. Россиысь калыкез лыдъян-гожтонлэн нырысетӥ ужъемышъёсыз 2020-тӥ арын толсуре тодмо луозы. Нырысь-валысь йылпумъянъёс 2021-тӥ тулыспалэ лэсьтозы, нош рос-прос ужъемышъёс 2021-2022 аръёсы шараяськозы. Ватсалом, Россиын калыкез лыдъян-гожтон берлозэ 10 ар талэсь азьло ортчиз. Тегъёс: Мерлык Удмуртстат Интернет Удмуртия Россия МФЦ лыдъян-гожъян Кунюрттськетъёс | Мерлык |
Майя Бывальцева 2019-тӥ арын Удмуртиын лулчеберетъя но шутэтсконъя укмыс юртъёсты быдэсак выльдыны чакламын. Со сярысь «ВКонтакте» мерлыко вотэсысь бамаз элькунысь лулчеберетъя но туризмъя министр Владимир Соловьёв. 2019-тӥ арын «Культура» йӧскалык ӵектосэз быдэсъян улсын федерал коньдэтысь 22 миллион 470 сюрс манет басьтэмын луоз. Удмурт Элькунлэн коньдэтэз 5 миллион 270 сюрс манет висъялоз Владимир Соловьёв, Удмуртиысь лулчеберетъя но туризмъя министрЛулчеберетъя юртъёсты тупатъян ужъёс Алнаш, Вавож, Вотка, Дэри, Кез, Сарапул, Ува, Шаркан, Яр ёросъёсын мынозы. Тегъёс: Лулчеберет Удмуртия тупатъянужъёс коньдон ВладимирСоловьёв | Лулчеберет но туризм |
Анжелика Тихонова корреспондент 30-тӥ южтолэзе Удмуртиысь Калыкъёслэн эшъяськон юртазы элькунамы Африкаысь лыктэм студентъёслэн ассоциацизылэн нырысетӥ кенешонзы ортчиз. Со сярысь ужъюртлэн пресс-службаез ивортэ. Нырысетӥ пумиськонэ Удмурт кун университетын, Ижысь техникая кун университетын но Ижысь кун эм академиын дышетскисьёс люкаськизы. Ужрад англи кылын ортчиз. Егитъёс Россие вуэмзы, шуг-секытъёссы но огазе кариськемлэн кулэлыкез сярысь вераськизы. Со сяна, соос Удмуртие трос аръёс талэсь азьло вуэм но татын ас интызэс шедьтэм Африкаысь потэмъёсын пумиськизы. Егитъёс вордӥськем кунъёссы сярысь веранъёс-возьматонъёс дасязы, ас лулчеберетэнызы тодматӥзы. Кылсярысь, люкаськемъёс Гана, Гамбия но Намибия сярысь тодӥзы. Егитъёс толэзьлы быдэ пумиськылыны малпало. Ми соослы дышетсконазы но выль интылы дышон вакытазы пумиськись пӧртэм шуг-секытъёссэс сэрттон-пертчон понна «Вместе» ассоциациен, Калыкъёслэн эшъяськон юртэнызы огъя ужаны ӵектӥм. Асьсэос соос шуг-секытъёссэс кыӵе ке нимаз лыдметэз ӧз висъяллялэ, пусйизы гинэ, валтӥсез соос пӧлысь – дорлэсь мӧзмон, интыысь кылэз дышетон но ужкагазъёс дасян Мария Царёва, Удмуртиысь егитъёслэн лулчеберетъя йӧскалык огазеяськонъёссылэн ассоциацизылэн координаторез Тодэ вайытом, Удмуртиысь политехникумын дышетскисьёс чеберлыко киужъёсъя улосвлыкуспо фестивальын вормизы. Тегъёс: Мерлык Ижкар Удмуртия йӧскалыклулчеберет студентъёс Калыкъёслэнэшъяськонюртсы йӧслыкъёс | Мерлык |
Наталья Тетерина 2018-тӥ арын удмурт дуннеын куинь бадӟым юбилейёс пусйисько: Кузебай Герд но Ашальчи Оки вордскем дырысен 120 ар тырме, удмуртъёслэн нырысетӥ ӧтчамзылы — 100 ар. Соин ки удмуртъёслэн вань ужрадъёссы туэ со котырес лыдпусъёслы сӥземын луозы, вераз журналистъёслы «Удмурт Кенеш» огазеяськонлэн тӧроез Татьяна Ишматова. Кузебай Гердлэн юбилеезлы сӥзем ужрадъёс Удмуртиын толшорысен кутскизы ни. Каръёсын но ёросъёсын флешмобъёс, акциос, конференциос ортчизы. Нош валтӥсез элькун ужрад тулыспалэ чакламын. 15-тӥ тулыспалэ ортчытэмын луозы бадӟым «Герд лыдӟонъёс» Вавож ёросын, малы ке шуоно вордӥськемын Кузебай Герд отын. Пусъемын луозы лауреатъёсмы, кудъёсыз туэ понна данъямын луозы Кузебай Герд нимо йӧскалык премиен Татьяна ИшматоваАшальчи Окиез но вордӥськем палъёсаз буре ваёзы, шуиз «Удмурт Кенешлэн» тӧроез. «Ашальчи лыдӟонъёс» Грак ёросын ортчозы (кылем арын элькун конференци Алнашын радъяськиз). Соку ик Ашальчи Оки нимо йӧскалык премилэсь лауреатъёссэ данъялозы. «Соин валче Нылкышно кенешлэн ужрадъёсыз луозы на, кудъёсыз герӟалозы гожъяськисьёсты, кылбурасьёсты, творческой сыӵе кышномуртъёсты», — ивортӥз Татьяна Ишматова. Кызьы вераз «Удмурт Кенешлэн» тӧроез, куартолэзе Алабгоын (Елабугаын) удмуртъёслэн бадӟым ужрадзы ортчоз. Ӵапак татын 100 ар талэсь азьвыл асьме калыклэн нырысетӥ ӧтчамез радъяськиз. 2018-тӥ арын Алабгое люкаськемъёс эскерозы, мар лэсьтэмын даур куспын но шонер-а сюрес бырйизы вал соку удмурт азьветлӥсьёс. Чакланъёсъя, уж вить ӧръёсъя радъяськоз. Та ужрадэ палэнын улӥсь удмуртъёс но одно ик пыриськозы, пусйиз Татьяна Ишматова. «Вераны кулэ, со Максим Прокопьев (кылбурчи, югдытӥсь, удмуртъёслэсь нырысетӥ ӧтчамзэс одӥгез радъясь — ред.) ик вордӥськемын Татарстанысь Ныръя гуртын. Соин валче асьмеос турттӥськом солэсь нимзэ мед шара поттозы, тросгес бадӟым доклад мед лэсьтозы Татарстанын улӥсь удмуртъёс», — вераз «Удмурт Кенешлэн» тӧроез. Тодэ вайытом, Кузебай Гердлы сӥзем лыдӟонъёс элькунысь ёросъёсын, Ижкарын но Москваын ортчизы ни. Азьветлӥсьлэн вордскем палаз, Вавожын, сое буре вайыса, флешмоб радъязы. Нош али Кузебай Гердлы но Ашальчи Окилы сӥзем интернет-викторина ортче. Со 15-тӥ южтолэзезь кыстӥськоз. Тегъёс: Удмуртия удмуртъёс Мерлык КузебайГерд АшальчиОки Гердлыӟдонъёс | Мерлык |
Туспуктэм: Ольга Козачёк Ольга Козачёк Корреспондент Наталия Сильвестрова 15-тӥ тулыспалэ Ижкарын Совето войскоосты Афганистанысь поттэм дырысен 35 ар тырмонлы сӥзем митинг ортчиз. Ужрадэ люкаськемъёс интернационалист-ожгарчилы синпелет доры сяськаос понӥзы. Сӥё-дано митинге ветеранъёс, кадетъёс, Удмуртиысь кивалтэтлэн но Кун Кенешлэн ёзчиосыз пыриськизы. « Котькуд ар 15-тӥ тулыспалэ ми ожгарчиосты-интернационалистъёсты данъяськомы но бырем эшъёсмес буре вайиськомы. Асьмеос соосты тодамы возиськомы, соос сюлэмъёсамы уло но асьсэ подразделениосазы боевой порядокын сыло » Ильяс Ханнанов, Удмуртиысь кивалтэтлэн тӧроезлэн воштӥсез Ветеранъёс палэнэ уг кыле, пусйиз Ильяс Ханнанов. Соос егитъёсты будэтонэ но визьноданэ мыло-кыдо пырисько, бырем эшъёссылэн семьяоссылы юрттӥсько. « Кин ӟырдыт Афган ож пыр потӥз, тодэ, кыӵе дуноен со сётӥськиз – пӧсям вуэн но вирен, ӵыжы-выжыослэн но матысь адямиослэн синкылиосынызы » Александр Манахов, «Союз ветеранов Афганистана Удмуртии» мер огазеяськонлэн кивалтӥсез, отставкаысь полковник Удмуртиысь Афганистанэ 2 сюрс 500 ожгарчиос ветлӥзы, одӥгез соос пӧлысь Леонид Берестов. Со кунгожез возьмась войскоын служить кариз. Ож мынон интые 19 аресаз сюриз, отын одӥг но ӝыны ар службазэ нуиз. Леонид Берестов та буре ваён ужрадлэсь егитъёс понна кулэлыксэ пусйиз. « Со вакытысь егитъёс калыккуспо долгзэ быдэстӥзы, али но асьме солдат юн сюлэмо но геройлыко луэмзэ возьматэ » Леонид Берестов, Афган ожысь ветеран Афган ожын 83 улосчиосмы быризы, соосты, озьы ик Чечняын но нимысьтыз ожгар ужрадын быремъёсты одӥг минут чал сылыса буре вайизы. Фото: Ольга Козачёк Тегъёс: буреваён ожгарчиос ветеранъёс Ижкар Удмуртия | Мерлык |
Майя Бывальцева Туннэ, 30-тӥ куартолэзе, Удмуртиетӥ Скадинав циклон ортчоз. Тӧло луоз, нош ӝытпал гудыръяны, йӧ усьыны быгатоз. Со сярысь вотэсбамаз ивортэ элькун гидрометрлэн пресс-секретарез Алла Шумихина. Матысь нуналъёсы озьы ик тӧло луоз (секундскын 13–14 метрозь), но кужмояллятэк. Гужемлэн нырысетӥ нуналаз, 1-тӥ инвожое, кезьыт луоз, уйин интыосын температура -2 градусозь лэзькоз. Нуназе ӵоже дырын-дырын зороз, куд-ог интыосын лымыен суро (уката ик Удмуртилэн уйпал ёросъёсаз). Температура +6…+11 градуслэсь вылӥе уз ӝутскы. Куазь эсэпаз пыроз 4-тӥ инвожолы гинэ. Оглом инвожолэн нырысетӥ декадаяз температура инкуазь эсэпъёслэсь 3–4 градуслы улӥынгес луозы шуыса чаклало. Тегъёс: Гидрометцентр Удмуртия куазь гужем | Инкуазь |
Майя Бывальцева «Ижавиа» — элькунлэн асъетысьтыз огсыр но табышен ужась предприятие, сое кыклы люкон — аэропортлы но авиаотрядлы — азьланяз умой ужаны уз юртты. 29-тӥ пӧсьтолэзе журналистъёсын вераськыкуз Александр Соловьёв Монополиосын нюръяськонъя федерал ёзэслэн улосвылъя управлениезлэн пуктэтэныз валче компания котырын кылдэм югдур пумысен малпанъёссэ шараяз. «2013-тӥ арозь «Ижавиа» элькунлы ыштонъёс гинэ вайылӥз, 2013-тӥ арын воштӥськон дыр вуиз, 2014-тӥ арын соос табышен ужазы ни, трос ӧвӧл ке но. 2015-тӥ арын соос пӧртэм коньдэтъёсы 280 миллион манет тыризы ни», — вераз Александр Соловьёв. Улосвыл кивалтӥсьлэн кылъёсызъя, предприятилэн экономикаез вылын шӧдӥськись одӥгез валтӥсь люкетэз — азьвыл солы авиакеросин вае вал коммерци огазеяськон, со эстӥськонэз туж дуноез вузалляз. Сое воштӥзы. Элькунлэн тӧроез тодаз ваиз, куке 2014-тӥ арын со Удмуртилэн тӧроезлэсь ужзэ быдэсъясь луиз, компаниез люкон дорозь кӧня ке гинэ нунал кылемын на вал. Тодэ вайытом, соку улосвыллэн выль кивалтӥсьёсыз со ужанрадэз берлань берыктӥзы. Али авиапредприятие перрон автобусэз но трапъёсты выльдӥз, уждунэз 40 процентлы будэтӥз. Компанилы умой дунъет сётэ Росавиация но. Александр Соловьёвлэн малпамезъя, авиакомпаниез люкон ужез кутскыны элькунлэн мугъёсыз ӧвӧл. «Малы? Кинлы со кулэ? Туннэ мон уг валаськы асьмелэсь монополиосын нюръяськонъя ёзэсмес, со кун ужан шат, — ойдо люком. Малы, коммерци ужъёслы? Тани та «Ижавиа», тани та — аэропорт? Иське, ойдолэ пуксён-ӝутскон чурез но нимаз висъялом. Нош со куинь коммерци ёзэсъёс куспазы вырозы, нош кин визьмогес, ӵыжытгес но тӧдьыгес! Предприятие ужа, со милям Удмуртилэн асъетаз», — вераз Александр Соловьёв. Тодэ вайытом, 26-тӥ пӧсьтолэзе Монополиосын нюръяськонъя федерал ёзэслэн Удмурт элькунъя управлениез вераз, «Ижавиа» вожвылъяськон сярысь катрадылкез тӥя шуыса. Сыӵе пуктэт кутӥзы «Саратовские авиалинии» акционер огазеяськонлэн куремезъя Ижысь авиакомпанилы пумит ӝутэм ужез эскерон кенешын. Монополиосын нюръяськонъя ёзэс компаниез авиаотрядлы но аэропортлы кужмысь люкон сярысь искен судэ вазиськыны дась луэмез сярысь но вераз. Тегъёс: Политика Ужбергатон Ижкар Транспорт Ижавиа Удмуртия УФАС АлександрСоловьёв экономиканоконьдонужпумъёс | Политика |
Майя Бывальцева 2019-2020 аръёсы спорт сезонын Удмуртиысь Владислав Лекомцев суй-пыдзыя сӧсыр спортсменъёс пӧлын биатлонъя но куасэн бызьылонъя Дуннелэн кубокез понна вожвылъяськонын вормиз. Со сярысь элькунысь Спортъя дасяськонъя центрлэн «ВКонтакте» мерлыко вотэсысь огиназ ивортэмын. Алнаш ёросысь спортсмен кыказ ик спорт амалъёсын хрусталь глобусъёс басьтӥз. Куасэн бызьылонъя Дуннелэн кубокез понна вожвылъяськонлэн огъя зачётэз: 1-тӥ инты – Владислав Лекомцев (Россия, Удмуртия), 740 очко 2-тӥ инты – Виталий Малышев (Россия, Москва улосвыл), 555 очко 3-тӥ инты – Рушан Миннегулов (Россия, Татарстан), 510 очко. Биатлонъя Дуннелэн кубокез понна вожвылъяськонлэн огъя зачётэз: 1-тӥ инты – Владислав Лекомцев (Россия, Удмуртия), 630 очко 2-тӥ инты – Игорь Рептюх (Украина), 465 очко 3-тӥ инты – Виталий Малышев (Россия, Москва улсовыл), 321 очко. 12-тӥ южтолэзе Швециысь Эстерсундын биатлонъя дуннелэн чемпионатэз но куасэн бызьылонъя но биатлонъя Дуннелэн кубокех понна вожвылъяськонлэн йылпумъясь ньылетӥ люкетэз ортчыны кулэ вал, но COVID-19 коронавирус вӧлмемен сэрен, ӵошатсконъёсты дугдытон сярысь пумкылъян кутӥзы. Тодэ вайытом, 2017-2018 сезонын Владислав Лекомцев биатлонъя ӵошатсконын хрусталь глобус басьтӥз. Тегъёс: Спорт Биатлон Удмуртия Россия ВладиславЛекомцев куасэнбызьылон 100ар | Спорт |
Анжелика Тихонова корреспондент 3-тӥ куарусёнэ, Терроризмен нюръяськонын огазеяськон нуналэ, Ижкарын «Улон шапык» («Капля жизни») огъяросси акция ортчиз. Со 2004-тӥ арын куарусёнэ Бесланын луэм шимеч учырлы сӥземын. Сяме пыремъя буре ваён ужрад Нылпи творчествоя дворецлэн азбараз воин-интернационалистлы синпелет дорын ортчиз Ужрадэ интыосысь ожъёсысь ветеранъёс, Удмуртиысь десантникъёслэн огазеяськонзылэн ёзчиосыз, кадетъёс, дышетскисьёс но карын улӥсьёс люкаськизы. Соос терактын быремъёсты минут ӵоже чус сылыса буре вайизы. 16 ар талэсь азьло Беслан нарицательной ним луиз. <…> Тодамы возьытозямы сыӵе кӧшкемыт учыръёс быдӟым кунмылэн историяз луыны кулэ ӧвӧл ни Татьяна Ишматова, Удмуртиысь Кун Кенешысь ялан ужась ӧрилэн кивалтӥсезКадетъёс кырымъёсазы ву басьтӥзы но синпелет дорысь сяськаосты киськазы. Озьы соос теракыт быремъёсын вуэнызы «люкиськизы». Ужрадэз йылпумъяса вань мылкыд карисьёс сяська понӥзы. Тодэ вайытом, 2004-тӥ арын 1-тӥ куарусёнэ террористъёс Бесланысь 1 номеро школаез киултӥзы. Йыртэмасьёс 1 сюрс 200-лэсь трос адямиосты куинь нунал ӵоже пытсаса возизы. Терактын 334 адями быриз, 186-ез соос пӧлысь – нылпиос. Ватсалом, 19 часын Ижкарын «Свеча памяти» огъяросси ужрад ортчоз. Нош 4-тӥ куартолэзе Удмуртилэн шоркараз террористъёсын быдтэм стюардессаез Надежда Курченкоез буре ваёнлы сӥзем ужрад радъялозы. Тегъёс: Ижкар Терроризм Удмуртия пиналъёс ТатьянаИшматова буреваён Теракт | Мерлык |
Туспуктэм: vk.com (Министерство транспорта Удмуртии) Майя Бывальцева 27-тӥ толсурысен Кам шур вамен Сарапул – Борок йӧ переправае 3,5 тоннаозь машинаосты лэзьыны кутскизы. Со сярысь Удмуртиысь транспортъя но сюрес возёсъя министерстволэн пресс-службаез ивортӥз. Нимысьтыз радъямтэ интыын йӧ вылэ пырыны уг яра! Ву ӝутскыны но йӧ вылэ потыны быгатэ, соин сэрен пилиськемъёс клыдыло. Тодэ вайытом, преправаез 16-тӥ толсуре усьтӥзы, соку йӧ выж вылэ 1,5 тоннаозь секатлаем машинаосты лэзизы. Тегъёс: Кама Удмуртия Сарапул Тол | Авто |
Руслан Нуриахметов Анжелика Тихонова корреспондент Удмуртиысь фольклор кырӟанъя но эктонъя «Айкай» кун театр Киров улосвылэ гастрольёсы потыны дасяське. Арнялэсь трос дыр ӵоже артистъёс куать концерт возьматозы. Со сярысь журналистъёсын пумиськонын веразы. « Шумпотыса вераммы потэ, «Айкай» театрмы пыриськиз, кыкетӥ арзэ ни, Россиысь культура министерстволэн федеральной проектаз, кудӥз «Мы – Россия» шуыса нимаське. Та федерал проектэ пыриськыны кулэ вал конкурс пыр. Ми возьматыны кулэ вал, кин ми вань, мар милям программаямы, кыӵеесь ми, мае быгатӥськом возьматыны та гастроле пыриськыса. Соин ик ми та конкурсэ пыриським но вормонэ потӥмы » Пётр Данилов, «Айкай» театрлэн кивалтӥсез «Айкай» театрез Россиысь 36 устоосыз коллективъёс пӧлы пыртӥзы но 2022-тӥ арын «Мы – Россия» ӵектосэз усьтыны оскизы. Артистъёс Киров улосвылысь Вятские Поляны, Слободской, Киров каръёсын, Уни, Вахруши, Кильмезь каргуртъёсын калыклы «Мелодии родникового края» программаенызы тодматозы. Со улсын сям-йылолъёсты, куно пумитан гуръёсты, пӧртмаськон, вӧйдыр, тройча шулдыръяськонъёсты но мукетсэ возьматозы. «Айкай» театрлэн чеберлыкъя кивалтӥсез Олег Бимаков пусйиз, Киров улосвылын улӥсьёс доры берпуметӥзэ ог куать ар талэсь азьло ветлӥзы вал ини, соин ик учкисьёс понна ӝыныезлэсь тросэз программазы выль луоз. « Кылем арын потыны кулэ вал, но пандемия улсын ми ӧм быгатэ отчы потыны, но шумпотӥськом, таяз арын ваньмыз та пишмиз шуыса, ваньмыз пӧрмоз, малпаськом » Олег Бимаков, «Айкай» театрлэн чеберлыкъя кивалтӥсез Артистъёс гастрольёсы быдэс коллективенызы потозы. «Айкай» театрысь балетмейстер, этнограф, этнохореолог Андрей Прокопьев верамъя, Киров улосвылэз юнме ӧз быръе. Нырысь ик, со матын ке но, отчы шергес вуыло, нош со сяна, Киров шаер удмурт лулчеберетлэн кӧкыез луэ. « Удмуртъёс отын вашкала дырысен уло. Туннэ нуналлы но пӧртэм ёросъёсын удмурт калык улэ на: уйпал удмуртъёс, шуом, тани, Слободской, Фалёнки, Уни, Богородск, Зуевка ёросъёсын, калмез удмуртъёс уло Кильмезь ёросын, Малмыж палан, Вятские Поляны ёросъёсын уло лымшорпал удмуртъёс. Соослэн туж узыр культуразы. <…> Ми со материалэз люкаськом, со вылын ужаськомы но берен калыклы ик берыктӥськомы: мед тодозы, мед валалозы, макем узыр удмуртъёслэн фольклорзы шуыса » Андрей Прокопьев, «Айкай» театрлэн балетмейстерез Киров улосвылын «айкайёс» 11-тӥ южтолэзьысен 20-тӥ южтолэзёзь ужалозы. Пусъём, азьвыл «Большие гастроли» программае драмая театръёс гинэ пырсиькылӥзы, концерт коллективъёсты отчы 2020-тӥ арын пыртӥзы. Туэ гастрольёсы Россиысь 260 театръёс но потозы. Тодэ вайытом, кылем арын «Большие гастроли» улсын Удмуртиысь йӧскалык театрлэн труппаез Оренбурге вуылӥз. Нош Оренбургысь театрысь артистъёс – Удмуртие. Тегъёс: Лулчеберет удмуртъёс кырӟан калыкэктонъёс Удмуртия Киров Ижкар фольклор | Лулчеберет но туризм |
Туспуктэм: Майя Бывальцева Наталия Сильвестрова 9-тӥ классэз йылпумъясьёсъёслэн анай кылъя но литературая экзамен сётыны луонлыксы вань. Удмуртиын 125 пиналъёс удмурт кылъя тодон-валанъёссэс эскерыны мылкыд каризы. Со сярысь Дышетонлэсь ӟечлыксэ дунъян улосвыл центрлэн «ВКонтакте» мерлыко вотэсысь огиназ ивортӥзы. Бигер кылъя но литературая экзаменэз быръемъёс туэ пусъемын ӧвӧл. 2022-тӥ арын удмурт кылъя экзаменэз 98 дышетскись сётӥз. Бигер кылъя эскеронэз Юкаменск ёросысь одӥг адями бырйиз. Тодэ вайытом, туэ Удмуртиын дырызлэсь вазь огъя кун экзаменъёсты сётӥсьёс пӧлын 100 балл басьтӥсь вань. Тегъёс: экзамен удмурткыл Дышетон Удмуртия | Дышетон но тодос |
Туспуктэм: Кристина Галяутдинова Майя Бывальцева Удмуртиын арня шорын куазь шунытгес кариськоз, но ӧжыт зороз. Со сярысь улсовыл Гидрометцентрлэн пресс-службаез ивортӥз. 11-тӥ оштолэзе уйин температура -7 градусозь лэзькоз, нуназе +14 градусозь ӝутскоз. Вирнуналэ, 12-тӥ оштолэзе, куд-ог ёросъёсын кӧня ке зороз. Уйин 0 градус котырын луоз, нуназе +13…+18 градусозь шуныт карискьоз. Покчиарняе потон уе интыосын озьы ик ӧжыт зороз. Уйин температура 0 градусозь лэзькоз, нуназе термометръёс +13…+18 градус возьматозы, уйпал ёросъёсын +10…+12. Нуназе бере тӧл секундскын 9-14 метрозь кужмоялоз. Удмуртарняе, 14-тӥ оштолэзе, тӧло луоз, секундскын 12-17 метрозь кужмояса пельтоз. Уйин 0…-5 градусозь кезьытскоз, нуназе +2…+7 градуслэсь шунытгес уз луы. Зорыны кулэ ӧвӧл. Нырысь-валысь чакланъёсъя, шутэтскон нуналъёсы тӧл лапкомоз, температура ӝутскоз. Тегъёс: куазь Гидрометцентр Удмуртия | Инкуазь |
Анжелика Тихонова корреспондент Туннэ, 23-тӥ толшоре, Ижкарын Удмуртиысь асмылкыдчиослэн (доброволецъёслэн) 1942-1944 аръёсы Ленинград улосвылысь партизан огазеяськонъёсы пыриськемзы сярысь ужкагазъёсын «Покуда сердце бьется, пощады нет врагам…» адӟытон усьтӥське. Со сярысь элькун тӧролэн но кивалтэтлэн пресс-службазы ивортэ. Адӟытон Россилэн ожгар данлык нуналэзлы – Ленинградэз котыртэм улысь мозмытон нуналлы (27-тӥ толшоре) тупатэмын Архивысь ужкагазъёсын адӟытон Удмуртилэн Быдӟым Атыкай ож аръёсы историысьтыз ӧжыт тодмо учырлы сӥземын: партизан движенилэн Ленинградысь штабезлэн куремезъя 1942-тӥ но 1943-тӥ аръёсы гудырикошкон толэзьёсы Удмуртиын комсомолъёслэсь кык партизан отрядъёс кылдытэмын вал. Адӟытонын Удмуртиысь асмылкыдчиосты Ленинград улосвылэ келям сярысь, немецъёслэн ожмышказы, 1944-тӥ арын толшоре Ленинградэз котыртэмысь мозмытон ожмаськонъёсы пыриськемзы сярысь ужкагазъёс поттэмын. Архивын ужасьёс Удмуртиысь партизанъёслэн адӟонзы сярысь Санкт-Петербургысь историко-политической ужкагазъёсъя кун архивысь шедьтэм выль, азьвыл тодмотэм ужкагазъёсын тодматозы, Ленинград улосвылысь Луга ёросысь Хабалинка гуртын вынлыко шайгуэ ватэм Удмуртиысь партизанъёслэсь лыдметсэс шараямзы сярысь мадёзы. Удмуртилэн выль историысьтыз ужкагазъёсъя центрын (Удмурт урам, 264б юрт) адӟытон 1-тӥ южтолэзёзь ужалоз. Тодэ вайытом, 27-тӥ толшоре Ижкарысь Суредан устолыкъя элькун музейын котыртэм Ленинградлэн искусствоезлы сӥзем «900 дней» адӟытон (0+) усьтӥськоз. Тегъёс: Ижкар Удмуртия история БыдӟымАтыкайож адӟытон 100ар | Мерлык |
Туспуктэм: vk.com (Александр Бречалов) Наталия Сильвестрова Игра каргуртын бассейнэн спортъя выль огъет пуктыны кутскизы. Со сярысь Удмуртилэн тӧроез Александр Бречалов «ВКонтакте» мерлыко вотэсысь бамаз ивортӥз. Ӵетос бордын «САФМАР» ӟечлэсьтон фондэн ужало. Лэсьтӥськонэз 2024-тӥ арын гужем йылпумъяны кулэ Со сяна, 2023-тӥ арын Шарканын «Комплексное развитие сельских территорий» программа улсын бассейнэн ФОК пуктыны кутскозы. Тодэ вайытом, 2023-тӥ арын Удмуртиын ГТО куронъёсты быдэстыны куинь выль интыос лэсьтозы, Кезысь стадионэз выльдозы. Тегъёс: Удмуртия лэсьтӥськон Спорт Эгра | Лэсьтӥськон |
Майя Бывальцева Кам но Буй шуръёс вамен выжъёсты асфальтэн шобыртон ужъёсты 10-тӥ куарусёнозь йылпумъялозы. 5-тӥ куарусёнэ со сярысь вераз Удмуртилэн тӧроез Александр Соловьёв. «Асфальт вӧлдон ужъёсты ми 10-тӥ куарусёнозь йылпумъяны кулэ. Отын кышкыттэмлыко мынон-ветлон понна ваньмыз лэсьтэмын луыны кулэ, сотэк кун ӧрилэсь актъёссэ уз кинюртэ. Нош со нырысь ик гожъёс, сюрес пусъёс, асфальт, кенер. Со кун ӧрилэн куронъёсыз. Туннэ (5-тӥ куарусёнэ — ред.) сюресчиос веразы, соос 4 иськемын кык сӥен асфальт понӥзы ни шуыса. Табере уен-нуналэн куинетӥзэ (берпуметӥзэ — ред.) сӥез вӧлдозы. Оскомы, ваньмыз умой ужалозы шуыса», — вераз элькунлэн тӧроез. Тодэ вайытом, выжез усьтыны чакламын 19-тӥ куарусёнэ. Али со доры нуись Ижкар-Сарапул сюресэз выльдыны дасяськон мынэ. Со сяна, улосвыл кивалтэт капчи машинаос понна тужгес бадӟымзэ дунэз юнматӥз — 350 манет. Тегъёс: Авто Кама Удмуртия АлександрСоловьёв сюресъёс | Авто |
Майя Бывальцева Ижкарысь кык кылэз тодӥсь нылпиос понна дышетонъя но шутэтсконъя «Нуныкай» центрлэн нырысетӥ урокъёсаз 9-тӥ куартолэзе 27 пиналъёс лыктӥзы. Иворъёсъя «Удмуртия» агентстволы со сярысь вераз центрлэн одӥгез дышетӥсез Татьяна Волкова. «Гожтӥськизы 40 котыр занятиосы, но тросэз нылпиос висьыны усизы, лыктӥзы ог 27 адями — 11 нылпи вал бадӟымъёслэн группаязы но 16 нылпи вал пичиослэн группаязы», — вераз со. Ужанрадлыкын куинь занятиос вал: кылэз волятон, крезьгуръя урок но киужен вырон. Урокъёс вискын пиналъёс шудыны но быгатӥзы. Татьяна Волковалэн верамезъя, нырысетӥ дышетонъёс бере ваньзылэн умой мылкыдзы кылиз: пиналъёслэн но, анай-атайёссылэн но, дышетӥсьёслэн но… Ӟеч кылъёс верамзы эшшо ӟечгес ужаны мылкыд сётэ, шуэ Татьяна Волкова, ужазы куд-ог воштонъёс пыртыны малпало на. Анай-атайёсын вераськонын таӵе малпанэ вуимы: пичи группамес, 15 нылпи кытчы ветлэ кык аресысен ньылёзь, ми эшшо люкомы, кык группа луоз. Малы ке шуоно эшшо но пайдаёгес занятие мед ортчоз шуыса, группаын ӧжытгес адями луыны кулэ. Соос пичиесь, соосын нимазгес ужаны кулэ Татьяна ВолковаОзьы ик со кылэз волятонъя урокъёссэ но мукет сяменгес радъяны малпа, «котькуд нылпи тросгес мед быгатоз вераськыны». «Мон верасько но, соос мон бӧрсьы верало, юан сётӥсько, соос валэктон сёто — со выллемгес вал. Но юанъёс ӧжытгес вал, ми кылбуръёс дышетӥм, вераськимы, шуом, мугор люкетъёс сярысь, кырӟамы. Но со, оло, тырмыт ӧвӧл», — лыдъя дышетӥсь. Али 16-тӥ куарусёнлы ни. Нырысетӥ занятиосы ветлэмъёс сяна, выль мылкыд карисьёс но вазисько. Татьяна Волкова озьы ик ватсаз, толэзяз куинь кӧснуналъёсы пиналъёсын дышетонъёс ортчозы шуыса, нош ньылетӥяз анай-атайёс понна кыккылолыкъя «Билингва» центрлэн семинарез радъяськоз (пиналъёслы нимаз программа чаклалозы). Тодэ вайытом, занятиосы удмурт кылын вераськись яке кылэз валась 2 аресысен 9 аресозь пиналъёсты ӧтё. Пумиськонъёс Карл Маркс ульчаысь 395 номеро юртын «Сёма» центрын ортчылозы. Кыккылъем нылпиос понна «Нуныкай» центрен тодматон Ижкарын 26-тӥ гудырикошконэ радъямын вал. Анай-атайёс но нылпиос ужанрадлыкен, дышетӥсьёсын тодматскизы. «Нуныкай» центр кылдытонлы мылкыд сётӥз «Удмурт Кенеш» огазеяськон. Ижкарлэн мерлыко ӵектосъёсъя конкурсаз пыриськыса, кичӧлтонэз быдэстыны 100 сюрс манет утӥзы. Тегъёс: Мерлык Дышетон Ижкар нылпиос Удмуртия удмурткыл | Дышетон но тодос |
Туспуктэм: Майя Бывальцева Наталия Сильвестрова «Удмуртия» книгапоттоннилэн «Удмурты. Наследие древних воршудов» (12+) ужез 2022-тӥ ар понна Россиысь 50 устоосыз книгаос пӧлы пыриз. Вормисьёсты Россиысь книгапоттӥсьёслэн ассоциацизы ялӥз. Со сярысь издательстволэн «ВКонтакте» мерлыко вотэсысь бамаз ивортӥзы. Книга удмуртъёслэн воршудъёссылы сӥземын. Сое кылдытон бордын издательстволэн валтӥсь редакторез Георгий Грязев ужаз. Отчы пӧртэм тодосчиослэн удмуртъёс сярысь статьяоссы пыризы. Устоосыз книгаос пӧлы 31 карысь 34 книгапоттонниослэн ужъёссы пыризы. Тодэ вайытом, «Удмурты. Наследие древних воршудов» книга Уфаын «Китап-Байрам» нырысетӥ калыккуспо ярмарка улсын «Книга года на земле Урал-батыра» вожвылъяськонын вормиз но нимысьтыз приз басьтӥз. Озьы ик «Книга года» вожвылъяськон улсын Россиысь книгапоттӥсьёслэн ассоциацизылэсь дипломзэ басьтӥз. Ватсалом, «Удмурты. Наследие древних воршудов» книга «Удмурты» серие пыре. Лыдӟисьёс доры озьы ик «Удмурты. Между Вяткой и Камой», «Удмурты. Тайна тамги», «Секреты удмуртских мастеров», «Удмурты. На земле древних Алангасаров», «Удмурты. Зов языческих предков» книгаос вуизы. Тегъёс: книгапоттонни книгаос вожвылъяськон удмуртъёс Удмуртия Россия | Лулчеберет но туризм |
Григорий Фомин Майя Бывальцева 2022-тӥ арын 21-27 гудырикошконэ Удмуртиын Кыкетӥосыз Нылпиослэн творчествоя инклюзивной калыккуспо шудонъёссы мынозы. 5-тӥ оштолэзе элькун кивалтэтлэн тӧроез Ярослав Семёнов радъясь комитетлэсь пумиськонзэ ортчытӥз. Сос ярысь улсовыл тӧролэн но кивалтэтлэн пресс-службазы ивортӥз. « Нылпиослэн творчествоя инклюзивной шудонъёссы – со кунын, оло, нош дуннын но, аспӧртэм площадка. Соос творчество ласянь туж быгатӥсь сӧсыр пиналъёсты но егитъёсты, инклюзивной нылпи коллективъёсты, йӧслыксэс, осконзэс, туссэс, тазалыксэс учкытэк, огазеяны, адямиосты ог-огзылы матэгес карыны кулэ » Ярослав Семёнов, Удмуртиысь кивалтэтлэн тӧроез Солэн кылъёсызъя, Удмуртия 1 сюрс пала пиналъёсты возьма. Соос анай-атайёсыны ӵош лыктозы, эшшо 2 сюрс пала адями онлайн пыриськыны быгатоз. Со сяна, 500 пала асмылкыдчиосты кыскыны малпало, тросэз соос волонтёръёс-эмчиос. Шудонъёсты радъян но ортчытон уже коммерци луисьтэм мер огазеяськонъёсты, ӟечлэсьтон фондъёсты, спонсоръёсты кыскозы. Вожвылъяськонъёс исскусстволэн тямыс ӧръёсызъя 31 номинациосын ортчозы: крезьгур, суредан, театр, кырӟан, эктон, цирк но мукет. «Союз Всероссийских и ведущих организаций инвалидов АбиАрт» мер огазеяськонлэн кивалтӥсез Наталья Крель пусйиз, туэ калык творчествоя тема но чакламын луоз. « Луозы театр возьматонъёс но, выжыкылъёс но, калык дӥськут, калык киужъёс, калык шудонъёс. Удмуртия аслэсьтыз аспӧртэм луонлыкъёссэ возьматыны быгатоз, угось элькунын трос вӧлслыкъёс но трос йӧслыкъёс. Чылкак выль номинация – духовной крезьгур. Оскиськом, та номинацие ми трос куриськонъёс басьтом » Наталья Крель, «Союз Всероссийских и ведущих организаций инвалидов АбиАрт» мер огазеяськонлэн кивалтӥсез Шудонъёсы тазалыксыя сюбегатэм луонлыкъёсын 6-18 аресъем пиналъёс яке йырвизьыя ляб 27 аресозь егитъёс пыриськозы. Тодэ вайытом, 2019-тӥ арын Удмуртиын сӧсыръёслэн творчествоя нырысетӥ элькун ӵошатсконъёссы ортчизы. Нош 2018-тӥ арын – Кыкетӥ калыккуспо Парадельфи шудонъёс. Озьы ик паралимпиецъёслэн егит тренерзы Андрей Кузнецов сярысь статьямес лыдӟыны ӵектӥськом. Тегъёс: пиналъёс Лулчеберет сӧсыръёс вожвылъяськон Ижкар Удмуртия | Лулчеберет но туризм |
Анжелика Тихонова корреспондент 9-тӥ куарусёнысен Удмуртие зоръёс вуозы но тӧл кужмоялоз шуыса чаклало. Со сярысь элькунъя Гидрометцентрлэн пресс-службаез ивортэ. Ӧжытэзтэк быдэс улосвылын дырын-дырын зорылоз. Вирнуналэ потон уе омырын +9…+14 градус луоз, нош нуназе +18…+23 градус. 10-тӥ куарусёнысен арня пумозь омырын +12…+17 градус сяна уз луы. Тегъёс: Ижкар Гидрометцентр Удмуртия инкуазь сӥзьыл | Инкуазь |
Анжелика Тихонова корреспондент Ижкар «Вормон диктант» ортчытыны дасяське. Сое радъян ласянь пумиськон 15-тӥ оштолэзе ортчиз. Со сярысь «Единая Россия» партилэн улосвыл ёзэтэзлэн нимлыко сайтаз ивортэмын. «Вормон диктант» - со бадӟым ӵектос, кудӥз туэ нырысьсэ Вормон нунал азьын ортчытӥське. Со пӧртэм арлыдъем адямиослы чакламын. Анкетаысь куамын юанъёс Быдӟым Атыкай ожлэн быдэс историеныз герӟаськемын луозы Алексей Загребин, партилэн «Историческая память» ӵектосэзлэн Удмуртиын координаторез, ужрадэз радъянъя комитетлэн ёзчиезИжкарын диктант 7-тӥ куартолэзе 13 часын ортчоз. Со карысь вить интыосын радъяськоз. Котькудаз куинь вормисьёсты быръёзы, бӧрысь соос улосвыл но федерал люкетъёсын вожвылъяськозы. Диктантэз гожтонлы 45 минут сётӥськоз. Тодэ вайытом, туэ Ижкарын 2 сюрс 300-лэсь ятыр адями «Тотальный диктант» гожтӥз. Тегъёс: Ижкар Удмуртия ЕдинаяРоссия Мерлык БыдӟымАтыкайож | Мерлык |
Майя Бывальцева Таяз арын Этнодиктантлы котькуд улосвыл аслаз шаерез сярысь дас юанъёс дасяз. Асьме улосвыл люкетэзлы юанъёсты историкъёс юрттэмен кылдытӥзы Удмуртиысь йӧскалык политикая министерствоын. Кызьы вераз иворъёсъя «Удмуртия» агентстволы одӥгез кылдытӥсьёс пӧлысь, министерствоысь ёзэтлэн кивалтӥсез Виталий Изместьев, юанъёсты дасян улсын бадӟым уж быдэстэмын. Калыкъёс сярысь тунсыко юанъёсты ми архивъёсысь, этнографи книгаосысь басьтӥмы но тыршимы, азьланяз соосты сэрттыны-пертчыны тунсыко мед луоз шуыса Виталий ИзместьевРадъясьёс одӥг юан сярысь веразы. Ӵектосэ пыриськисьёс Антон Павлович Чеховлэн семьяезлы саклык висъяны кулэ. Виталий Изместьевлэн верамезъя, оглом юанъёс удмуртъёслэн, бигеръёслэн, бесерманъёслэн сям-йылолъёсынызы, лулучеберетэнызы герӟаськемын. Нялтас вераса, кылем арын гожтэм диктантлы йылпумъянъёсъя, асьме палан туж умой тодо пельнянь, финн-угор калыкъёс но татысь эпос сярысь. Нош мукет улсовылъёсысь кылъёс но Кавказысь лулучеберет сярысь юанъёс шугъяськонэ вуттӥзы. Со сярысь иворъёсъя «Удмуртия» агентстволы вераз ӵектослэн элькунъя координаторез Наталья Шергина. Вераны кулэ, берпуметӥ юанъёс вань россиянъёслы секытэн сётскизы. Радъясьёслэн верамзыя, кунамы ваньмыз сямен улӥсьёс диктантлэсь куиньмос люкетсэ быдэстыны ӧз быгатэ. Россиын улӥсьёс понна тужгес секыт йӧтэм юанъёс: Россиысь калыкъёслэн кылъёссылэн лыдзы; Йӧскалык элькунъёслэн шоркаръёссы; Дагестан Элькунлэн характеристикаез; Поморъёслэн улон интызы; Дербентысь вашкалаез мечеть; Калык ӧнеръёс; Йӧскалык сиён-юонъёс; Самболэн историез: Махачкалаын дышетӥсьлы синпелет. Тужгес капчи юанъёс вал школаын дышетон программая — Конституция, СССР-лэн азьвыл элькунъёсыз, история но география. Тодэ вайытом, таяз арын Бадӟым этнографи диктантэз гожтон 3-тӥ шуркынмонэ ортчоз. Чакланъёсъя, Удмуртиын 6 сюрс пала адями тодон-валанъёссэ эскероз. Ватсалом, Бадӟым этнографи диктантлы кутскон сётӥзы ӵапак Удмуртиын. Солы кичӧлтон сётӥзы элькунысь Йӧскалык политикая министерство но Удмуртиысь калыкъёслэн ассамблеязы. Ассэ эскерыны быгатэ котькуд мылкыд карись, кинлы 15 арес тырмемын ни. Тодэ вайытом, Удмуртиын Бадӟым этнографи диктантлэсь кырӟанзэ но гожтӥзы. Тегъёс: Ижкар Удмуртия Россия этнография йӧслыкъёс | Дышетон но тодос |
Анжелика Тихонова корреспондент Удмуртиысь Пичи Пурга ёросын «Экология» йӧскалык ӵектос улсын 3,5 гектар музъем вылысь жуг-жаг куян интыез тазатыны кутскизы. Со сярысь «ВКонтакте» мерлыко вотэсысь бамаз элькун кивалтэтлэн тӧроез Ярослав Семёнов ивортӥз. 1994-тӥ арысен со интыын 66 сюрс тонна жуг-жаг люкаськиз Куартолэзь пумозь вань дасяськон ужъёс йылпумъяськозы. Собере биогазъёсты поттӥсь гумыос пуктозы, дренаж лэсьтозы но жуг-жаг куян интыез люкетэн-люкетэн согыны кутскозы – «глиняный замок» шуо. Собере гинэ тазатонлэн ньыль ар ӵоже кыстӥськись биологи люкетэз кутскоз: азьвыл жуг-жаг куян интые юн выжыё трос аръем турынъёсты кизёзы Ярослав Семёнов, Удмуртиысь кивалтэтлэн тӧроезМузъемез тазатон (рекультивация) – со жуг-жаг куян интыосты быдтонын выль амал. Уже кутэм технологиослы луыса со музъемъёсты кӧня ке ар ортчыса нош ик уже кутыны луоз, валамон, куд-ог сюбегатонъёсын. Сыӵе ужъёс дыръя люкам жуг-жаг быдэсак висъяське. Пичи Пурга ёросысь жуг-жаг куян инты кыкетӥез, кудзэ ми туэ тазатӥськом. Мукет объектын ужъёс – Якшур-Бӧдья ёросын – оштолэзе кутскизы Ярослав Семёнов, Удмуртиысь кивалтэтлэн тӧроезТодэ вайытом, туэ йӧскалык ӵектос улсын 15 ёросъёсысь 50 жуг-жаг куян интыосты быдтозы. Тегъёс: Удмуртия жуг-жаг ПичиПурга инкуазь ЯрославСемёнов | Инкуазь |
Майя Бывальцева Удмуртилэн тӧроез Александр Соловьёв вераз: Ижкарлэн шунды ӝужан палтӥз котыр сюресэз лэсьтонъя ӵектос быдэсмоз шуыса, юанъёс ӧвӧл. Ӵектосэн тодматон Москваын ортчиз южтолэзь пумын, ивортэ улосвыл тӧролэн но кивалтэтлэн пресс-службазы. «Ижкарлэн шунды ӝужан палтӥз котыр сюресэз лэсьтонъя концессионной ӵектосэз быдэстон пумысен мынам юанъёсы ӧвӧл. Кылем арняе ми соин Москваын тодматӥмы, милем пумит ӧз луэ. Ӵектосъя ужкагазъёсты дасян 2016-тӥ арлы чакламын. Нырысь-валысь чакланъёсъя, ӵектослэн дуныз 57 миллиард 800 миллион манет котыр. Отчы пыртэмын автомобиль сюресэз, чугун сюрес вамен выжонэз, Иж но Позимь шуръёс вамен выжъёсты, кык уровенен развязкаос лэсьтон. Удмуртилэн коньдэтысьтыз со понна уксё висъян сярысь верано ке, со бадӟым ӧвӧл — 2 миллиард манет котыр», — вераз Соловьёв. Карлэн шунды ӝужан палтӥз котыр сюресэз лэсьтон Ижысь сюресъёсты мозмытыны луонлык сётоз. Али карез котыр ортчыны луэ шунды пуксён палтӥ гинэ, нош «Ижкар-Вотка» сюрес вылтӥ уй-нуналаз 18–23 сюрс автомобиль ортче. Шунды ӝужан палтӥ котыр сюрес Кам шур вамен выжен ӵош азьланяз Киров — Ижевск — Уфа — Оренбург пала Санкт-Петербурге потыны луонлыкен Европа-Западный Китай автомагистральлэн люкетэз луоз. Тодэ вайытом, котыр сюресэз «Платон» сӧзнэтъя люкам коньдонэн пуктыны чакламын. Удмуртиысь ӵектос сяна, со уксёез басьтыны мылкыд каро Новосибирскын Обь шур вамен ньылетӥзэ выжез лэсьтонъя но Пермь шаерын Чусовой шур вамен выж пуктонъя ӵектосъёс. Тегъёс: Ужбергатон Авто Ижкар Удмуртия Платон АлександрСоловьёв сюресъёс | Авто |
Туспуктэм: Григорий Фомин Майя Бывальцева 17-тӥ куарусёнэ Удмуртиын пилемо улоз, сайкиськылоз. Уйин интыосын, нуназе дырын-дырын ӧжыт зороз. Уйин куд-ог интыын бус вӧлскоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Уйин тӧл лымшор но шундыӝужан вискысь 3-8 метре, нуназе лымшор палась 6-11 метре пельтоз. Элькунъя уйин +5…+10, нуназе +14…+19 градус возиськоз. Омыр зӥбет луло узвесь юбоя 741 миллиметр возиськоз, омырлэн мускытлыкез – 90 процент. Тегъёс: куазь Удмуртия | Инкуазь |
Майя Бывальцева 2021-тӥ арын федерал ёзын «Земский фельдшер» программае тупатонъёс пыртӥзы – табере отчы пыриськыны но коньдонэн юрттэт басьтыны быгато гуртысь фельдшер-акушер пунктэ ужаны вуэм акушеркаос но эмсузэръёс. Со сярысь Удмуртиысь тӧролэн но кивалтэтлэн пресс-службазы ивортӥз. Таяз арын элькунын «Земский доктор» но «Земский фельдшер» программаосъя 67 эмчиосты но 40 шор ёзо эм ужасьёсты гуртэ кыскыны чаклало. Со понна 120 миллион 500 сюрс манет висъямын. Эмъяськонниослэсь лыдметсэс, кытчы интыяськыны быгато ӧнерчиос, Удмуртиысь тазалыкез утёнъя министерствоысь тодыны луоз. «Земский доктор» программа Удмуртиын 2012-тӥ арысен ужа, «Земский фельдшер» - 2018-тӥ арысен 2020-тӥ арын та кык программаосъя гурт ёросъёсы 72 эмчиос но 36 фельдшеръёс уже интыяськизы. Азьвыл арен ӵошатыса, со кык поллы тросгес. Эмчиос 1 миллион манет, фельдшеръёс 500 сюрс манет басьто (улон инты туж кыдёкын яке отчы шуген шедьыны луэ ке, тыронъёс 1,5 миллион но 750 сюрс манет луыны быгато). Программаос ужатозь ёрос эмъяськонниосы 600 сюрслэсь трос адями ужаны интыяськиз. Тодэ вайытом, 2021-тӥ арын Удмуртиын «Здравоохранение» йӧскалык ӵектосъя 88 фельдшер-акушер пунктъёс усьтыны чакламын. Тегъёс: Тазалык Ижкар Удмуртия Земскийдоктор фельдшер эмсузэр гуртэмчиос тазалыкезутён | Тазалык |
Юлия Ильмурзина Егит ӧнерчиос ӝыны миллион манет басьтыны быгатозы «Земский фельдшер» программая. Та федерал программаез 2017-тӥ арын кутозы ни дыр, вераз журналистъёслы Удмуртилэн тазалыкез утёнъя министрез Алексей Чуршин. Со Удмуртиысь ёросъёсын модульной фельдшерско-акушерской пунктъёс пуктон сярысь вераз. «Милям валтӥсь ужпуммы — вань ФАП-ёсын фельдшеръёс мед луозы. Мон туж оскисько, 2017-тӥ арысен «Земский фельдшер»федерал программа ужаны кутскоз шуыса. Соку котькудӥз гуртэ мынэм егит ӧнерчи одӥг пол 500 сюрс манет басьтыны быгатоз», — вераз Чуршин. Кивалтӥсь ивортэмъя, «Земский доктор» программалэн ужаменыз валче туннэ элькунмылэн ёросъёсаз эмчиослы кулэяськон сокем бадым ӧвӧл. Та программа улсын 393 ӧнерчиос гуртэ мынӥзы но 1 миллион манетэн басьтӥзы. Со сяна, гуртын ужась ӧнерчиослы уждунзы борды окладлэсь 25 процентэз ватсаське. «Нимысьтыз тупанкылъя дышетонлэн пайдалыкез 2005-тӥ арын 30 процент вал ке (эмъяськонниосын дышетскыны лэзем 10 адями пӧлысь 3-ез гинэ отчы берытскылӥзы), кылем арын - 94,6 процент», — пусйиз Чуршин. Ижысь кун эм академие нимысьтыз тупанкылъя дышетскыны кутон туэ эшшо 11 процентлы будоз (147 адями интые 169), нош эм колледжъёсын — 10 процентлы. Эм дышетсконниосты йылпумъям 65 процентэз егитъёс Удмуртие кылё. Министрлэн малпамезъя, со туж умой лыдпус, малы ке шуоно Ижкарысь эм акдемиын дышетскисьёс пӧлысь 40 процентэз мукет улосвылъёсысь лыктэмъёс (Татарстанысь, Башкортостанысь, Коми но Марий Эл элькунъёсысь), соос пӧлын ас палысьтызы эмъяськонниосын лэземъёс но. Тегъёс: Удмуртия Тазалык АлексейЧуршин Тазалыкезутёнъяминистерство гуртэмчиос коньдон | Тазалык |
Туспуктэм: видеоысь скриншот Наталия Сильвестрова Россиысь МЧС-лэн Удмурт Элькунъя валтӥсь управлениезлэн мерлыко вотэсъёсысь огиназ видео поттӥзы, кытын Ижкарысь тылпу кысӥсь Игорь Петров удмурт кылын кырӟан быдэстэ. Тылпу кысонъя ёзэтын 10 ар тыршемез ӵоже крезьгур котьку но соин ӵош, пусйиз удысэтлэн пресс-службаез. Игорь Петров вордскиз Пичи Пурга ёросысь Брангуртын. 9-тӥ классын со хорын солист луиз. Армиын ӵош служить карем эшъёсыныз кырӟаллязы, пӧртэм вожвылъяськонъёсы но ужрадъёсы пыриськылӥзы. Игорь Петров оркестровой трубаен, балалайкаен, гитараен но кӧня ке арганэн шудыны быгатэ. Со яратон, вордскем шаер но патриотизм сярысь кырӟа. « Мон понна творчество – со улонэлэн люкетэз. Тылпу кысӥсьлэн ужез сярысь кырӟан гожтэме потэ, малпасько матысь дыре сое кылыны луоз » Игорь Петров, Удмуртиысь тылпу кысӥсь Тодэ вайытом, 2016-тӥ арын Игорь Петров Андрей Байсаровен ӵош «Элькуновидение» вожвылъяськонын вормиз. Тегъёс: МЧС удмуртъёс крезьгур Удмуртия | Мерлык |
Майя Бывальцева Адямилэн пневмониез вань шуыса малпан кылдыку, хронической висёнъёсын но паласькись лек вирус инфекцилэн тодметъёсыныз 65 ареслэсь бадӟым муртъёслэсь коронавируслы анализъёсты нырысетӥ радын басьтозы. Со сярысь Удмуртиысь тазалыкез утёнъя министерстволэн пресс-службаез ивортӥз. Министрлэн воштӥсез Мария Галеева верамъя, озьы ик ПЦР эскеронъёс нырысетӥ радын ортчытыны кулэ ужзэс быдэсъякузы черланы быгатӥсь эмчиослы, коронавирусэн висисьёсын кусып возем но черлэн тодметъёсыз кылдэм адямиослы, тодметъёсыз ӧвӧл ке, кусып возем бере 8-10 нунал ортчыса. Эмъяськонниын вылӥ верам адямиослы анализъёс лэсьтыны ыстон ӧз ке сётэ, отысь кивалтӥсьёсты административной но дисциплинарной кылкутон улэ кыскозы Озьы ик эмъюртъёслэн кивалтӥсьёссы анализъёслы йылпумъянъёсты дыраз басьтон но висисьёслы ивортон ужез нимаз чакласа возьыны кулэ. Та дыре Удмуртиын тазалыкез утёнъя министерстволэн сизьым лабораториосыз ужало. Уй-нуналскын соос коронавируслы 3 сюрс 500-лэсь трос ПЦР анализъёс лэсьто. Со эмчилэн ыстэмезъя дунтэк лэсьтӥськись анализъёс. Со сяна, ковидлы тестирование Роспотребнадзорлэн лабораторияз, озьы ик частной лабораториос (дун тырыса) лэсьто. Оглом элькунын 12 вирусологической лабораториос лыдъясько. Пандемия кутсконысен отын 433 сюрслэсь трос эскеронъёс ортчытӥзы ни. Тегъёс: Тазалык Ижкар Удмуртия коронавирус Тазалыкезутёнъяминистерство | Тазалык |
Майя Бывальцева Улосвыллэн тӧроез Александр Бречалов Удмуртиын улӥсьёсты Выль арен ӟечкылаз. Праздникен вазиськонэз «Мынам Удмуртие» телеканал возьматӥз. Удмуртилэн тӧроезлэн Александр Бречаловлэн Выль ар вазиськонэз «Гажано эшъёс. Выль ар азьын нунал — йылпумъянъёс лэсьтон вакыт. Со дыре ик асьмеос азьланезлы бадӟым ужпумъёс пуктӥськом. Ортчись ар Удмуртия понна азинскон сюреслэн кутсконэз луиз. Асьмеос трос ужамы но троссэ лэсьтӥмы. Но азьланьын выль ужпумъёс но выль вормонъёс. Сюлмысь тау тӥледлы вордскем шаермы сярысь сюлмаськемды понна. Элькунамы трос зэмос профессионалъёс, адямиос, кинэ улосчиос гажало но кинлы оско. Сыӵе командаен туж бадӟым ужпумъёс борды басьтӥськыны луэ. Соослэн улон шоры учконзы но ужзы тросэзлы дышетэ, соослэсь опытсэс номырин уд вошты, нош асьсэос соос — элькунмылэн данэз», — пусйиз улосвыллэн тӧроез. Выль арен ӟечкыланэ озьы ик пыриськизы Олимпи шудонъёслэн кык пол призёрез Иван Черезов, «Калашников» концернлэн ыстэм муртъёсыз, П. И. Чайковскийлэн музей-усадьбаезлэн кивалтӥсез Татьяна Неганова, Вань удмуртъёслэн «Удмурт Кенеш» огазеяськонзылэн тӧроез Татьяна Ишматова, Россиысь Федераци Кенешлэн ёзчиез Юрий Фёдоров но мукетъёсыз. Тегъёс: Ижкар Удмуртия Выльар АлександрБречалов | Мерлык |
Туспуктэм: vk.com (Светлана Болотникова) Наталия Сильвестрова Можгаын 3 номеро школаез быдэсак тупатъям бере усьтӥзы. Та дыре отын 733 пиналъёс дышетско. Со сярысь Удмуртиысь дышетонъя но тодосъя министр Светлана Болотникова «ВКонтакте» мерлыко вотэсысь бамаз ивортӥз. Юрт 1972-тӥ арын пуктэмын, со дырысен рос-прос выльдон ужъёс ӧз ортчытъялэ. 2023-тӥ арын «Модернизация школьных систем образования» программая школалэсь липетсэ, вань сӧзнэтъёссэ, выжъёссэ тупатъязы, пушсэ чебер каризы, спортзалэз выльдӥзы. Бӧлетъёсы выль техника, куать интерактивной доскаос басьтӥзы, психологлэсь но логопедлэсь висъетъёссэс радъязы. Учкон залэ интерактивной тӥрлык, куара но тыл сӧзнэтъёс пуктӥзы. Физикая, химияя но биологияя бӧлетъёсы лыдпусо лабораториос лэсьтӥзы. Кунсьӧр кылъёсты дышетонъя лингафонной бӧлет усьтӥзы. Школаын Нылпи кичӧлтонъя центр кылдытӥзы. Матысь дыре Можгаысь 6 номеро школаез тупатъяны кутскозы. Отын липетэз, сиськонниез, инженер сӧзнэтъёсты, шуныт но дыкужым сётон сӧзнэтъёсты выльдозы, укноосты воштозы, тылпу сярысь ивортон но юртэз терактъёслэсь утён сӧзнэтъёс пуктозы. Тодэ вайытом, та нуналъёсы Ижкарысь 63 номеро, Можгаысь 10 номеро, Яр ёросысь школаосты но Глазкарысь 8 номеро гимназиез быдэсак выльдэм бере усьтӥзы. Тегъёс: школаос тупатъянужъёс Можга Удмуртия | Мерлык |
Анжелика Тихонова корреспондент 9-тӥ шуркынмонэ Удмуртиын пилемо улоз, уйин дырын-дырын зороз, нуназе кӧня ке, куд-ог интыосын золгес коттоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл лымшор но шундыпуксён вискысь уйин секундскын 9-14, нуназе 7-12 метре пельтоз. Уйин 0…+5, нуназе +2…+7 градус возиськоз. Омыр зӥбет луло узвесь юбоя 738 миллиметр луоз, омырлэн мускытлыкез – 84 процент. Тодэ вайытом, улосвыл Гидрометцентр ивортэмъя, арня шорын Удмуртиын шуак кезьытскоз. Тегъёс: Ижкар Удмуртия куазь сӥзьыл | Инкуазь |
Анжелика Тихонова корреспондент Ижкарысь гурт возёсъя кун академия Россиысь гурт возёсъя вузъёслэн рейтингазы 14-тӥ интые тубиз. Со сярысь ивортэ «Россия сегодня» иворъёсъя калыккуспо агентстволэн «Социальный навигатор» ӵектосэз. Кылем арын вуз 19-тӥ инты басьтэ вал. Гурт возёсъя академия уже интыяськыны ӵектон басьтӥсь выпускникъёсызлэсь лыдзэс 97,2 процентозь йылэтӥз. Со 2015-тӥ арынлэсь 0,25 процентлы тросгес. «Социальный навигатор» ӵектос озьы ик классической, инженерной, эм, гуманитарной но кивалтыны дышетӥсь вылӥ дышетскон юртъёс пӧлын рейтингъёс лэсьтӥз. Классической вузъёслэн рейтингазы Удмурт кун университет туэ 59-тӥ инты басьтӥз. Кылем арен ӵошатыса, 24 интылы улӥынгес. Озьы ик УдГУ-ынтрослы кулэсмиз уже интыяськыны ӵектон басьтӥсьёслэн лыдзы но - 48,1 процентозь (кылем арын 81,8 процент вал). Техникая Михаил Калашников нимо кун университет техникая вузъёслэн рейтингазы 39-тӥ интыысь 40-тӥ интые лэзькиз. Отын дышетскемзы бере ужан интые лэзем студентъёслэн лыдзы 49,4 процентысь 19,1 процентозь усиз. Со вакытэ ик Ижысь кун эм академия эм вузъёс пӧлын 21-тӥ интыысь 17-тӥ интые ӝутскиз. Басьтэм ӧнерзыя ужась выпускникъёсызлэн лыдзы, кылем арын сямен ик, 100 процент луэ. Тегъёс: Дышетон УдГУ ИжГТУ ИжГСХА Удмуртия ИГМА | Дышетон но тодос |
Туспуктэм: Ксения Теплякова Наталия Сильвестрова 1-тӥ южтолэзе Удмуртиын пильмо улоз, дырын-дырын кӧня ке лымыялоз, уйин интыен лымы золгез усёз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл лымшор но шундыпуксён вискысь секундскын уйин 9-14, нуназе 7-12 метре пельтоз. Элькунъя уйин -5…-10, нуназе -2…-7 градус возиськоз. Сюресъёс вылын йӧвалег, интыен лымы пельтэмъёс, лымы вӧлдэт. Омыр зӥбет луло узвесь юбоя 731 миллиметр луоз, омырлэн мускытлыкез – 82 процент. Тодэ вайытом, улосвыл Гидрометцентр ивортэмъя, та ужан арня пумозь Удмуртиын куазь тӧло но лымыё возиськоз. Тегъёс: куазь Удмуртия | Инкуазь |
Майя Бывальцева 25-тӥ толсуре Удмуртиын дырын-дырын зорен суро лымыялоз, векчи зор усёз. Со сярысь улосвыл Гидрометцентрлэн нимлыко сайтаз ивортэмын. Вирнуналэ улосвылын пилемо улоз, тӧл лымшорысь 5-10 метре пельтоз. Нуназе элькунъя 0…-5 градус возиськоз. Тодэ вайытом, азьвылгес ивортӥзы вал, йӧ зор сэрен Удмуртиын йӧвалег луоз шуыса, нош вуоно уе 17 градусозь кезьытскоз. Тегъёс: Гидрометцентр Удмуртия куазь | Инкуазь |
Анжелика Тихонова корреспондент Удмуртие коронавирус инфекцилы пумит эшшо 10 сюрс 400 доза вакцина вуиз. Со сярысь элькунысь тазалыкез утёнъя министерстволэн пресс-службаез ивортӥз. Тазэ вакцинаез нырысь ик дышетӥсьёслы, эмчиослы, мерлыко юрттэт сётон удысын ужасьёслы, улон луонлыкъёсты быдэсъян предприятиосын ужасьёслы но эрикрадэз утись ёзэсъёсын тыршисьёслы пуктозы Туннэ нуналлы Удмуртие оглом 39 сюрс 782 доза вакцина вуиз ини. 24-тӥ тулыспаллы 24 сюрс 348 мурт вакциналэсь нырысетӥ компонентсэ пуктӥз ини, со пӧлысь 12 сюрс 538-ез – 60 арессэс ортчемъёс. Кыкетӥ компонентсэ 4 сюрс 900 мурт басьтӥз, со пӧлысь 1 сюрс 825-ез – 60 ареслэсь бадӟымъёс. Прививка пуктыны черодын 6 сюрслэсь трос адями сылэ Пусъём, прививкаез дунтэк но ас мылкыдъя гинэ пукто. Гожтӥськыны Госуслуги портал пыр, 8-800-100-24-47 яке 122 телефон номеръёсъя, ас поликлиникае жингыртыса луэ. Со сяна, вакцинациез ужъюлтошъёсын ӵош ортчыны луэ, лыдметэз уж сётӥсь кылдытэ. Тодэ вайытом, 24-тӥ тулыспаллы Удмуртиын коронавирусэн черлан 95 учыръёсты шараязы. Тегъёс: Тазалык Ижкар Удмуртия коронавирус вакцина | Тазалык |
Наталья Тетерина Туннэ, 17-тӥ куарусёнэ, Удмуртиын пильмаськылоз, куд-ог интыосын ӧжытак зороз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Кызьы шуэмын ивортонын, вордӥськонэ тӧл лымшор но шундыпуксён вискысь секундскын 5-10 метре пельтоз. Элькунъя нуназе +17…+22 градус луоз. Тегъёс: Удмуртия куазь инкуазь | Инкуазь |
Майя Бывальцева Ижкарын улӥсьёс Россиысь Кун Думалэн депутатэз Валерий Бузилов доры ӝожтӥськонъёсын гинэ ӧвӧл, инкуазез утёнъя выль ӵектосъёсын но лыктӥзы. Со сярысь парламентарий вераз иворъёсъя «Удмуртия» агентстволэн корреспондентэзлы. Бузиловлэн кылъёсызъя, бырйисьёсын пумиськонъёс нимлыко пусъем нуналэ гинэ уг луо. Улосвылын ужаны висъям 10 нуналъёсы соос туж трос радъясько. «Единая Россия» партилэн приёмнояз ортчем пумиськонъёсы Ижкарын улӥсьёс трос ужкагазъёсын лыктӥзы. Тросэз улон интыен герӟаськем шуг-секытъёссэс веразы: кин ке сӧсыр ӵыжы-выжыосыныз ӵош огъяулонниысь пичи висъетын улоно луэ, мукетъёсыз 1956-тӥ арын пуктэм юртэз асъетазы басьтон понна чиновникъёсын огкыл уг шедьто. «Валтӥсез, мар ӝожомытэ — со адямилэн курадӟонъёсыз, куке со кык но, куинь но пол одӥг интыостӥ ветлоно луэ. Мынам туж потэ калыклы юрттэме, но озьы, катлэн одӥг букваез но медаз кечыльскы, ваньмыз катъя луыны кулэ, но адями сямен но. Куд-ог чиновникъёслэн адямилыксы уг тырмы», — вераз Валерий Бузилов. Солэн кылъёсызъя, депутат куронъёс элькун но куд-ог федерал ёзэсъёслэн кивалтӥсьёссылы лэземын луозы. Кун Думаысь депутатлэн одӥгез нимлыко гожтэтэз сӥземын луоз инкуазез утёнъя ӵектосъёслы юрттонлы, калыкен быръем муртэ соосын тодматӥз «Экор» мер огазеяськонлэн кивалтӥсез Андрей Петухов. Пусъем, пумиськонын со автомобиль шинаосты переработать каронъя выль ӵектосэз улонэ пыӵатыны юрттэт куриз. ВАТСАН «Единая Россия» партия кылдэм дырысен 15 ар тырмонлы сӥзьыса, 21-тӥ шуркынмонысен 1-тӥ толсурозь Удмуртиын калыкен пумиськонъёс ортчозы. Соос мыно партилэн тӧроезлэн Дмитрий Медведевлэн улосвылъя мер приёмнояз (Ижкар, Октябрьлы 50 ар площадь,15) но интыосысь мер приёмнойёсын. Со сяна, 1-тӥ толсуре Ижкарын калыкен пумиськонъёсты нуозы элькунысь вылӥ кивалтӥсьёс. Тегъёс: Политика Мерлык Ижкар улонинты Удмуртия ЕдинаяРоссия КунДума инкуазь | Политика |
Туспуктэм: vk.com (Анна Бохан) Наталия Сильвестрова Дэри ёросысь Люк черкогуртысь Андрей но Анна Коневъёслэн семьязы «Семья года» тямысэтӥ оръяросси вожвылъяськонын «Молодая семья» номинациын вормиз. Данъян ужрад Москваын ортчиз. Со сярысь Удмуртиысь мерлыко политикая но ужъя министерстволэн пресс-службаез ивортӥз. Андрей но Анна Коневъёс 10 ар ӵоже ӵош уло ни. Кузпалъёс 10 но 8 аресъем пиналъёссэс буэто. Тодэ вайытом, 2022-тӥ арын вожвылъяськонын Эгра ёросысь Корепановъёслэн семьязы вормисе потӥз. Тегъёс: семья вожвылъяськон Дэри Удмуртия Россия | Мерлык |
Калыкъёслэн эшъяськон юртсылэн пресс-службаез Анжелика Тихонова корреспондент 23-тӥ тулыспалэ Ижкарын «Арена» спортъя огъетын (Красногеройской ульча, 54) футзалъя IX калыккуспо чемпионат ортчоз. Отчы пыриськыны Удмуртиысь йӧслыкъя но лулчеберетъя огазеяськонъёслэсь ёзчиоссэс ӧтё. Со сярысь элькунысь Калыкъёслэн эшъяськон юртсылэн пресс-службаез ивортӥз. Ӵошатсконъёсты Удмуртиысь армянъёслэн «Урарту» мер огазеяськонзылэн кичӧлтэмезъя но элькунлэн нырысетӥ азьмуртэзлы Александр Волковлы сӥзьыса ортчыто. Ужрадэ 10 адямиен (5 валтӥсь шудӥсьёс но вить запаснойёс) командаосты ӧтё. Ваньмыз ик шудӥсьёс 16 ареслэсь бадӟым луыны но йӧскалык диаспорае пырыны кулэ. Куриськонъёсты 20-тӥ тулыспалозь Калыкъёслэн эшъяськон юртысьтызы 210-тӥ кабинетын яке ddnodm@mail.ru электрон почта пыр кутозы. Куронъёсын но куриськонлэн формаеныз ужкагазэз чӧлсконпусъя кыскыны луэ. Тодэ вайытом, кемалась ик ӧвӧл Ижкарын Владимир Завалинэз буре вайыса шахматэн шудонъя йӧскалыккуспо турнир ортчиз. Тегъёс: Удмуртия Ижкар йӧслыкъёс Спорт | Спорт |
Майя Бывальцева 19-тӥ толсуре Ижкарын «Пичи Чеберайёс но Батыръёс» витетӥ элькун нылпи фестивальлэн йылпумъян люкетэз ортчоз. Со сярысь ивортэ Удмуртиысь Калыкъёслэн эшъяськон юртсылэн пресс-службаез. Фестивале пырисько удмурт кылэз, калык йылолъёсты тодӥсь яке дышетӥсь нылпи садъёсы ветлӥсь пиналъёс (5–7 арес). Йылпумъян люкетаз лыктозы кар но ёрос конкурсъёсын вормисьёс. Ужрадлэн нырысетӥ люкетэз интыосын 15-тӥ толсурозь мыноз. Нылъёс удмурт сиён-юонъёсты пӧраны, киужъёс лэсьтыны но веттан гуръёсты быдэстыны быгатэмзэс возьматозы, пиос — кужмо луэмзэс. Тегъёс: Лулчеберет Ижкар нылпиос Удмуртия удмуртъёс удмурткыл | Лулчеберет но туризм |
Туспуктэм: Анжелика Тихонова Майя Бывальцева Таяз арняе Удмуртиын куазь тӧло луоз, интыосын зороз. Со сярысь улосвыл Гидрометцентрлэн пресс-службаез ивортӥз. 3-тӥ куартолэзе лымшор но уйпал ёросъёсын температура 5 градуслы пӧртэм луоз: уйпалан +21 градусозь гинэ ӝутскоз, кылемаз интывылын +26 градусозь вуоз. Покчиарняе, 4-тӥ куартолэзе, уйин +6…+11, нуназе +19…+24 градус возиськоз. Удмуртарняе, 5-тӥ куартолэзе, уйин температура +3…+9 градусозь лэзькоз, нуназе +17…+22 градусозь ӝутскоз, уйпал ёросъёсын — +14…+17 градусозь. Нырысь-валысь чакланъёсъя, кӧснуналэ, 6-тӥ куартолэзе тӧло луоз, элькунлэн бадӟым люкетаз зороз, температура шӧдскымон уз воштӥськы. Арнянуналысен кезьытскыны кутскоз шуыса чаклало: уйин температура +1…+6 градусозь лэзькоз. Тегъёс: Удмуртия куазь Гидрометцентр | Инкуазь |
Майя Бывальцева 26-тӥ но 27-тӥ куарусёнэ Ижкарысь Спортъя муниципал дворецын Удмуртилэн уянъя чемпионатэз но первенствоез ортчозы. Со сярысь элькунысь физкультурая, спортъя но егитъёсын ужан политикая министерстволэн пресс-службаез ивортэ. Ӵошатсконъёс Приволжск федерал округлэн уянъя чемпионатаз но первенствояз быръён луозы, соос Саранскын 8-11 коньывуонэ ортчозы Туж умой, туннэ ӵошатсконъёсты, спортысь пӧртэм амалъёсъя Удмуртилэн первенствоез яке чемпионатэз, ортчытонлы гинэ ӧвӧл, соосты радъянлэн ӟечлыкезлы но бадӟым саклык висъяське шуыса. Котькуд сыӵе ӵошатскон элькунлэн улоназ пусйымон но тунсыко ужрад луэ Марат Зиятдинов, «Огъя Россия» партилэн «Нылпи спорт» ӵектосэзлэн Удмуртиын кураторезУянъя ӵошатсконъёсы 2008-тӥ арын но солэсь азьвыл вордскем спортсменъёс пыриськыны быгато, дасяськемзыя бадӟымъёслэн кыкетӥ но солэсь вылӥ разрядзы луыны кулэ. Тегъёс: Спорт Ижкар Удмуртия уян | Спорт |
Майя Бывальцева 24-тӥ толшоре Удмуртиын 20 градусозь кезьыт луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Покчиарняе улосвылын пильмаськылоз, интыосын ӧжыт лымыялоз. Тӧл лымшор палась секундскын 6-11 метре пельтоз. Нуназе элькунъя -15…-20 градус возиськоз. Омыр зӥбет луло узвесь юбоя 754 миллиметр луоз, омырлэн мускытлыкез – 94 процент. Тегъёс: МЧС Удмуртия куазь | Инкуазь |
Майя Бывальцева 8-тӥ куартолэзе экологияя элькун акци улсын Дэри ёросысь Изгурт палан 1 сюрс пужымъёсты мерттозы. Кызьы ивортӥзы Удмуртиысь транспортъя но сюрес возёсъя министерстволэн пресс-службаяз, Дэри ёросын улӥсьёс, ветеранъёс но волонтёръёс Быдӟым Атыкай ож аръёсы бырем ожгарчиослы сӥзем арамаез улӟытозы. «Сарапул тракт кузя мерттэм кызьпуос Удмуртиын улӥсьёс понна сюресэз чебертон гинэ ӧй вал. Тросэз оско, арамаез фронтэ кошкись ожгарчиос мерттӥзы шуыса. Туннэ, куке Быдӟым Атыкай оже пыриськемъёс ӧжыт кылемын ни, милям святой ужмы — ӟуч калыклэн подвигез сярысь тодонэз утён но сое пиналъёслы кельтон. Соин ик ар талэсь азьвыл, куке сюресчиос трасса кузя писпуосты кораны кутскизы, ми арамаез выль интыын улӟытыны оскытӥмы», — вераз транспортъя но сюрес возёсъя министрлэсь ужзэ быдэсъясь Алексей Горбачёв. Писпуосты мерттон ужрадлы кутскон сётэмын луоз 8-тӥ куартолэзе 10 часын Ближняя Усадьба посёлокын. Акцие пыриськыны мылкыд карисьёс радъясьёсын (3412) 480–405 телефон номеръя герӟаськыны быгато. Тодэ вайытом, Ижкар-Сарапул трасса вӧзысь вуж кызьпуосты сюресэз выльдэмен валче коразы. Тегъёс: Мерлык Удмуртия автозавод инкуазь 9-ткуартолэзь транспортъяносюресвозёсъяминистерство БыдӟымАтыкайож писпуос тодынвозён | Мерлык |
Туспуктэм: Ольга Козачёк Наталия Сильвестрова 31-тӥ южтолэзе Удмуртиын пильмо луоз, сайкытскылоз, уйин зорыны кулэ ӧвӧл, нуназе дырын-дырын кӧня ке зор усёз. Со сярысь улосвыл Гидрометцентрлэн пресс-службаез ивортӥз. Тӧл лымшор но шундыӝужан вискысь секундскын 9-14 метре пельтоз. Элькунъя уйин -1…+4, нуназе +5…+10 градус возиськоз. Тегъёс: Удмуртия куазь | Инкуазь |
Туспуктэм: Руслан Нуриахметов Наталия Сильвестрова Удмуртиын улӥсьёслы ӵектосъёсъя «Среда возможностей» вожвылъяськонэ пыриськыны ӵекто. Конкурслэн ужпумез – гуртъёсысь но пичи каръёсысь нылпиослы шудо-буро улон радъян, соослы азинскыны выль луонлыкъёс кылдытон. Со сярысь элькунысь лулчеберетъя министр Владимир Соловьёв «ВКонтакте» мерлыко вотэсысь бамаз ивортӥз. Вожвылъяськонэз Тимченколэн Фондэз радъя. Конкурсэ таӵе номинационъя пыриськыны луэ: 6 аресозь пиналъёслылы ӵектосъёс; 7-13 аресъем нылпиослы ӵектосъёс; 14-18 аресъем пиналъёслы ӵектосъёс; аресъя сюбегатонъёстэк ӵектосъёс. Вормисьёс 1 миллионозь манет утозы, озьы ик дышетскыны но опытэн воштӥськыны, фондлэн ужрадъёсаз пыриськыны луонлык басьтозы. Куриськонъёсты 24-тӥ куарусёнозь куто. Вожвылъяськон сярысь пыр-почгес ӵолсконпусъя тодыны лоуз. Тегъёс: ӵектос вожвылъяськон Удмуртия | Мерлык |
Майя Бывальцева 28-тӥ гудырикошконэ 11 часын (Москва дыръя) Анай-атайёслэн VII огъяросси кенешонзы ортчоз. Ужрадэ Удмуртиысь дышетскисьёслэн но анай-атайёссы пыриськыны быгатозы. Со сярысь элькунысь дышетонъя но тодосъя министерстволэн пресс-службаез ивортӥз. Россиысь калыкез дышетонъя министр Сергей Кравцовлэн дышетскисьёслэн анай-атайёсынызы пумиськонэз онлайн амалэн ортчоз, сое министерстволэн сайтаз но «ВКонтакте» мерлыко вотэсысь нимлыко меӵак эфирын возьматозы. Министрен вераськон борды дышетон удысысь федерал но улосвыл экспертъёс но итӥськозы Тодэ вайытом, 21-тӥ гудырикошконэ Удмуртиын дышетӥсьёслэн элькун конференцизы озьы ик онлайн амалэн ортчиз. Нош 20-тӥ гудырикошконэ Ижкаре анай-кылъя дышетӥсьёс люкаськылӥзы. Тегъёс: Дышетон Москва Удмуртия анай-атайёс | Дышетон но тодос |
Майя Бывальцева 20-тӥ шуркынмонэ Удмуртиын дырын-дырын кот лымы кӧня ке усёз но ӧжытак зороз шуыса чаклало. Со сярысь ивортэ Россиысь МЧС-лэн элькунъя Валтӥсь управлениезлэн пресс-службаез. Нуназе улосвылын пилемо улоз, сюресъёс вылын куд-ог интыосын йӧвалег. Тӧл лымшор палась секундскын 8–13 метре пельтоз. Нуназе -1…+4 градус луоз. Омыр зӥбет луло узвесь юбоя 752 миллиметр, омырлэн мускытлыкез 90 процент. Тегъёс: МЧС Удмуртия куазь | Инкуазь |
Туспуктэм: vk.com (Александр Бречалов) Майя Бывальцева Кезын «Олимп» ситадионэз рос-прос тупатъяны кутскизы. Ужъёсты «Комплексное развитие сельских территорий» кун программая нуозы. Со сярысь Удмуртилэн тӧроез Александр Бречалов «ВКонтакте» мерлыко вотэсысь бамаз ивортӥз. « Интыез быдэсак выльдом – футбол бусыез но, волейбол но баскетбол шудон площадкаосты но, бызьылон чуръёсты но » Александр Бречалов, Удмуртилэн тӧроез Тодэ вайытом, озьы ик кун программая Шарканын бассейнэн ФОК пукто, Уваын 1 номеро школалэсь стадионзэ выльдозы но пӧртэм ужпумъёслы спортплощадка радъялозы. Эграын бассейнэнэ спорт огъетэз «САФМАР» фондэн валче лэсьто. «Демография» йӧскалык ӵектосъя Киясаын, Красногорскын но Кизнерын ГТО площадкаос усьтозы. Тегъёс: Удмуртия Кез стадион тупатъянужъёс Спорт | Лэсьтӥськон |
Анжелика Тихонова корреспондент 16-тӥ тулыспалысен Удмуртиын анай кыллэн арняез ортчоз. Со 21-тӥ тулыспалэ пусйиськись Анай кыллэн калыккуспо нуналэзлы тупатэмын, ивортэ элькунысь Калыкъёслэн эшъяськон юртсылэн пресс-службаез. Арняез 16-тӥ тулыспалэ «Халом» еврей школаын усьтозы. Отын покчи пиналъёсты еврей алфавитысь букваослы дышетозы. Шор арлыдъем пиналъёс «Пижамная библиотечка» ӵектосысь «Язык ангелов» книгая мастер-классэ пыриськозы. Книга иврит кылэз улӟытон сярысь маде. Нош бадӟымъёслэн группаязы дышетскисьёс еврейёслэн тужгес бадӟым кылъёссылэн – иврит но идиш – аспӧртэмлыкъёссы сярысь тодозы. Озьы ик дышетӥсьёс анай-атайёс понна но занятие ортчытозы. Соосты еврей алфавитлэн аспӧртэмлыкъёсыныз тодматозы. Удмурт кыллы кӧня ке нуналэз сӥзёзы 17-тӥ тулыспалэ удмурт прозая но кылбуретъя туала антологиосын тодматозы. 18-тӥ тулыспалэ Вавож ёросысь Зямбайгуртысь школаын Анай кыллы сӥзем нунал ортчытозы, нош Ижкарысь экономикая но математикая 29 номеро лицейын удмурт кылэн тодматон урок радъялозы. 19-тӥ тулыспалэ «Мынам Удмуртия» радиоын «Удмуртский с нуля» программалэн выль выпускез потоз. 20-тӥ тулыспалэ Грак черкогуртын удмурт кылэн тодматон урок ортчытозы. Со нуналэ ик ӝытазе Ижкарын «Шудком» удмурт визьбур клуб витетӥ сезонзэ усьтоз. 21-тӥ тулыспалэ Анай кыллэн нуналэзлы сӥзем урокъёс Дэбесысь Леонид Рыков нимо шоръёзо школаын но ёросысь егитъёслэн «Вертикаль» центразы ортчозы. Озьы ик 20-тӥ тулыспалэ Ижкарын улӥсьёс «Tolles Diktat» югдытон акцие пыриськыны но немец кылын диктант гожтыны быгатозы. Пыриськисьёслы пӧртэм уровенен текстъёс ӵектозы: А1 но В1. Диктантъёсты Немец лулчеберетъя центрын, Удмурт кун университетлэн лыдӟетъюртаз но лингвистикая 22 номеро лицейын гожтозы. Со сяна, Анай кыллэн нуналэзлы сӥзем арня улсын бигер кылэн но лулчеберетэн тодматозы. 20-тӥ тулыспалэ Муса Джалиль нимо лыдӟетъюртын кыллы сӥзем ӝыт ортчоз. Куноос понна «Язык моих предков» адӟытон, «Түбәтәй» но «Капка» крезьгуро калык шудонъёс, сяме пырем пужыё бигер изьы лэсьтонъя мастер-класс радъялозы. Бигер но башкир лулчеберетъя «Дуслык» клубе ветлӥсьёс Атыкай музъемез утисьёслэн нуналзылы сӥзем литературно-музыкальной композицизэс возьматозы. Анай кыллэн калыккуспо нуналэз 21-тӥ тулыспалэ 2000-тӥ арысен арлы быдэ пусйиське. Солэн ужпумез – пӧртэм кылъёсты, тужгес но бырисьёссэ, утён но азинтон, трос кылъёсты дышетон понна дурбасьтон но пӧртэм кылъёслэн но лулчеберетъёслэн аспӧртэмлыкенызы тодматон Тодэ вайытом, Россиысь Просвещениея министерство Анай кыллэн нуналэзлы сӥзем «Родные языки России» огъяросси акци ортчытэ. 2018-тӥ арысен 27-тӥ шуркынмонэ Удмуртиын, озьы ик куд-ог мукет улосвылъёсын но кунъёсын Удмурт кыллэсь нуналзэ пусъё. Тегъёс: Мерлык Лулчеберет Ижкар Удмуртия удмурткыл Калыкъёслэнэшъяськонюртсы | Мерлык |
Анжелика Тихонова корреспондент 18-тӥ гудырикошконэ Удмуртиын удмурт крезьгурчиез, кырӟасез, дышетӥсез, мер ужасез Геннадий Корепанов-Камскиез тодэ ваё. Туннэ солы 92 арес тырмысал. Геннадий Михайлович 1929-тӥ арын Дэбес ёросысь Яг гуртын вордӥськиз. Удмуртиын ӧнерлыко крезьгур удысэз кылдытӥсьёс пӧлы пыриз. Крезьгурчи «Любушка» опереттаеныз, «Италмас» балетэныз, «Чипчирган» опера-балетэныз но мукет ужъёсыныз тодмо луиз. Озьы ик романсъёс, гимнъёс, сатирической сценкаос, шулдыр эктон крезьгуръёс гожъяз – ваньмыз пыр Удмуртилэсь туссэ возьматыны тыршиз. Шаерамы Геннадий Корепанов-Камскийлэсь ужъёссэ туж яратӥзы, гажазы. Ӵем гинэ сое «певец земли удмуртской», «певец прикамских зорь», «удмуртский соловей», «удмуртский Моцарт», «Великий сын удмуртского народа» нималлязы. Тыршемез понна Геннадий Михайловичез пӧртэм данъетъёсын пусйизы. Соос пӧлын Ужысь Горд Знамя орден, Дружбы народов орден, Удмурт Элькунлэн дано кунмуртэз ним. Улонысь 2001-тӥ арын 4-тӥ куартолэзе кошкиз. Тодэ вайытом, крезьгурчилэсь но элькунысьтымы мукет дано муртъёслэсь вордӥськем нуналъёссэс «О праздничных днях и памятных датах Удмуртской Республики» катэн тодон возён нуналъёс сямен юнматӥзы. Кемалась ик ӧвӧл Герман Корепановез буре вайизы. Тегъёс: Мерлык Ижкар Удмуртия удмуртъёс крезьгурчиос | Мерлык |
Майя Бывальцева 13-тӥ куарусёнэ Удмуртиын шунытгес кариськоз шуыса чаклало. Со сярысь ивортэ элькунысь Гидрометцентрлэн пресс-службаез. Удысэт ивортэмъя, вирнуналэ пилемо улоз, сайкиськылоз, уз зоры. Тӧл лымшор но шундыпуксён вискысь секундскын 5–10 метре пельтоз. Элькунъя нуназе +9…+14 градус луоз. Тегъёс: МЧС Удмуртия куазь | Инкуазь |
Майя Бывальцева 5-тӥ гудырикошконлы Удмуртиын коронавирусэн черлан 186 выль учыръёсты пусйизы. Висьыны усемъёс пӧлын 22 пиналъёс но 65 арессэс ортчем 36 арлыдоос. Со сярысь элькунысь оперативной штаб ивортӥз. Диагноззы Ижкарын 94 улӥсьёслэн, Можгаын –18 адямилэн, Глазкарын – 17, Алнаш ёросын – 14, Камбарка но Ува ёросъёсын – быдэн укмыс, Сарапулын – тямыс, Глаз, Кияса, Красногорск но Сьӧлта ёросъёсын – быдэн куинь, Вавож но Можга ёросъёсын – быдэн кык, Пичи Пурга ёросын – одӥг муртлэн. 49 адями висёнэз вормиз. Укмыс мурт кулӥз. Кышномуртъёслы 70, 72, 73, 76, 81 арес вал, воргоронъёслы – 67, 75, кыкезлы 68 арес Туннэ нуналлы Удмуртиын коронавирусэн 40 сюрс 94 черлан учыр лабораториосын зэматэмын. 33 сюрс 810 адями йӧназ. 1 сюрс 251 мурт улонысь кошкиз. Али 242-езлэн висисьёслэн тазалыксы секыт. Берло нуналскын элькунын коронавирус инфекцилы 5 сюрс 230 эскеронъёс ортчытӥзы. 5-тӥ гудырикошконлы Удмуртиын 305 сюрс 618 адями коронавируслэсь прививка пуктӥз, со пӧлысь 217 сюрс 527-ез кыкетӥ люкетсэ басьтӥзы. Тегъёс: Тазалык Ижкар висён Удмуртия коронавирус | Тазалык |
Майя Бывальцева Ижкаре фермер сиёнъя «Своё» фестивале Россиысь гурт возёсъя министр Дмитрий Патрушев лыктыны быгатоз. Со сярысь туннэ, 20-тӥ гудырикошконэ, аппарат кенешонын вераз Удмуртиысь гурт возёсъя но сиён-юонъя министр Ольга Абрамова. Солэн кылъёсызъя, фестиваль котькыӵе куазь дыръя ортчоз. Фермер сиён-юонъёсты веръям, басьтэм сяна, празднике лыктэм куноос пӧранъя мастер-классъёсы, пӧртэм лекциосы пыриськыны быгатозы, озьы ик вань мылкыд карисьёсты крезьгуро возьматонъёс, фотозона но нылпиослы шудон интыос возьмало. Тодэ вайытом, феремер сиёнъя «Своё» огъяросси фестивальлэн люкетэз Ижкарысь Киров нимо паркын 25-26 гудырикошконэ ортчоз. Тегъёс: Политика Ижкар Удмуртия гуртвозёсъяминистерство ОльгаАбрамова | Политика |
Майя Бывальцева 26-тӥ толшорлы Удмуртиын коронавирус инфекциен черлан 178 выль учыръёсты пусйизы. Со сярысь элькунысь оперативной штаб ивортӥз. Черламъёс пӧлын 14 аресозь укмыс пиналъёс но 65 ареслэсь бадӟым 52 муртъёс Висьыны усемъёс пӧлын Ижкарын 52 улӥсьёс, Глазкарын,Дэри ёросын 25 улӥсьёс, Воткаын 14 улӥсьёс, Эгра ёросын – 10 улӥсьёс, Дэбес ёросын укмыс улӥсьёс, Яр ёросын сизьым улӥсьёс, Сарапулын, Можгаын вить улӥсьёс, Кизнер, Вавож, Вотка ёросын ньыль улӥсьёс, Кез ёросын куинь улӥсьёс. Быдэн кык черлан учыръёс Алнаш, Глаз, Шаркан, Юкаменск ёросъёсын пусйизы, быдэн одӥг – Якшур-Бӧдья, Можга, Красногорск ёросъёсын. 183 адями висёнэз вормиз. Куинь мурт улонысь кошкиз. Кышномуртъёслы 71 но 93 арес вал, воргоронлы – 66 арес Туннэ нуналлы Удмуртиын выль коронавирус инфекциен черлан 24 сюрс 941 учыр лабораториосын зэматэмын. 21 сюрс 96 адями йӧназ, 331 мурт кулӥз. Та дыре 134 висисьёслэн тазалыксы секыт лыдъяське. Элькунын выль коронавирус инфекцилы 808 сюрс 722 эскеронъёс ортчытӥзы, берло нуналскын –1 сюрс 698. Тегъёс: Тазалык Ижкар висён Удмуртия коронавирус | Тазалык |
Туспуктэм: vk.com (МЧС Удмуртии) Наталия Сильвестрова 16-тӥ толшоре Кам шур вамен Борок – Сарапул йӧ выжлэсь секытэз ӝутонлыксэ 10 тоннаозь будэтӥзы. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Та дырозь 8 тоннаозь машинаосты лэзьылӥзы. Шимучыръёсъя министерство тодэ вайытэ, нимысьтым радъямтэ интыосын йӧ вылэ машинен пырыны уг яра. Тегъёс: Удмуртия Кама Сарапул | Авто |
Майя Бывальцева 31-тӥ пӧсьтолэзе Удмуртиын 18 градусозь шуныт луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Вирнуналэ улосвылын пилемо улоз, сайкиськылоз. Куд-ог интыосын дырын-дырын ӧжыт зороз. Тӧл лымшор но шундыӝужан вискысь секундскын 8-13 метре пельтоз. Нуназе элькунъя +13…+18 градус возиськоз. Омыр зӥбет луло узвесь юбоя 736 миллиметр луоз, омырлэн мускытлыкез – 65 процент. Тегъёс: МЧС Удмуртия куазь гужем | Инкуазь |
Туспуктэм: Майя Бывальцева Майя Бывальцева Россиын «Мобильный избиратель» механизм ужаны ӧдъяз. Солы луыса куара сётыны яра отын, кытын адями со вакытэ луоз. Но со понна азьвыл ик куриськон сётыны кулэ, соосты 29-тӥ толшорысен кутыны кутскизы. Со сярысь журналистъёслы Удмуртиысь Быръёнъёсъя ӧрилэн кивалтӥсез Светлана Пальчик ивортӥз. Кытын луэмъя (по месту нахождения) куара сётон понна куриськонэз кӧня ке амалэн гожтыны луэ. 29-тӥ толшорысен 11-тӥ южтолэзёзь: — МФЦ-ын; — котькудаз быръёнъёсъя кар яке ёрос ӧриын; — Госуслуги портал пыр. Нош 6-тӥ южтолэзьысен котькудаз быръёнъёсъя участковой ӧриын но. Озьы адями дышетскыны, ужезъя, шутэтскыны яке кунояны кошкем интыын но куара сётыны быгатоз. Нош югдур воштӥськиз но адями быръён нуналэ ас дораз ик луиз ке, соку нырысетӥзэ куриськонэз сётэм интыын ик вылысь куриськон гожтоно. Тодэ вайытом, Росси азьмуртэз быръёнъёс улсын куара сётон куинь нунал мыноз – 15-17 южтолэзе. Тегъёс: быръёнъёс Россилэназьмуртэз куарасётон Удмуртия Россия | Мерлык |
Майя Бывальцева 2019-тӥ арын пӧсьтолэзе Ижкарысь вир басьтон станциын 1 сюрс 541 литр вир дасязы, сое 2 сюрс 554 доноръёс сётӥзы. Со сярысь улосвыл тӧролэн но кивалтэтлэн пресс-службазы ивортэ. Вир басьтӥсьёс 7 пол элькунысь каръёсы но ёросъёсы потазы, отын 350 литр вир дасязы. Гудырикошконэ ӧнерчиос Воткае, Вавоже но Сарапулэ вуылӥзы ни. Таяз толэзе эшшо ньыль потаны потаны чакламын: – 15-тӥ гудырикошконэ – Глазкарысь ёроскуспо эмъюртэ (Мир урам, 22) 7 часысен 11 часозь; – 20-тӥ гудырикошконэ – Россиысь чугун сюресъёслэн управлениязы (Гагарин нимо урам, 4) 9 часысен 12 часозь; – 22-тӥ гудырикошконэ – Якшур-Бӧдьяысь ёрос эмъюртэ (Володарский нимо урам, 9) 9 часысен 12 часозь; – 27-тӥ гудырикошконэ – Мотозаводэ, 1 номеро площадкае, тазалыкез эскерон пункт 9 часысен 12 часозь. Та дыре мукет адямилы вирез донорлэсь гинэ сётыны луэ, сое номырин воштыны уг луы. Россиын арлы быдэ 1 миллион 500 сюрс пала яке нуналлы быдэ 4 сюрслэсь трос адями вирлы кулэяське Удмуртиысь Тазалыкез утёнъя министерство ивортэмъя, туннэ элькунын 15 сюрс доноръёс лыдъясько. Со пӧлысь 4 сюрсэз – Россиысь дано доноръёс. Тегъёс: Тазалык Ижкар Удмуртия доноръёс | Тазалык |
Майя Бывальцева Туннэ, 10-тӥ шуркынмонэ, Михаил Тимофеевич Калашниковлэн вордскем нуналаз Ижкарын улӥсьёс солэн Ялан ӝуась тыл дорысь бюстэз доры сяськаос понӥзы. Ужрадэ элькун кивалтэтлэн, министерствоослэн но удысэтъёслэн, мер огазеяськонъёслэн ыстэм муртъёссы, карын улӥсьёс но куноос пыриськизы. Та зэмос праздник. Ижкар, Удмуртия понна гинэ ӧвӧл, быдэс Россия понна но. Соин ик татын, Ижкарын, ми сое одно ик пусйыны кулэ Ярослав Семёнов, Удмуртиысь кивалтэтлэн тӧроез Ярослав Семёнов пусйиз, Михаил Калашников юн мылкыд, батырлык, ас ужедлы вань кужымдэ сётон, матысь адями но Атыкай музъем сярысь сюлмаськон ласянь адӟем карымон луэ. Ми туж данъяськиськомы Михаил Калашниковен, солы луыса Удмуртия но Ижкар сярысь быдэс дунне тодӥз. Шумпотӥсько, сяськаос поныны но быӟдым оружейникез тодэ вайыны сомында адями лыктӥз шуыса Людмила Корепанова, Ижкарын улӥсь Тодэ вайытом, Михаил Калашниковлэн вордскемез дырысен 100 ар тырмонлы сӥзьыса, Ижкарын спортъя но лулчеберетъя пӧртэм ужрадъёс ортчозы. Михаил Калашниковез буре вайизы Ижкарын Михаил Тимофеевич Калашников вордскиз 1919-тӥ арын 10-тӥ шуркынмонэ Алтай губерниысь Курья черкогуртын. Быдэс дуннелы тодмо автомат (АК) кылдытӥз. Сое Ижысь мотозаводын 1947-тӥ арын поттыны кутскизы.Ачиз Михаил Тимофеевич Ижкаре улыны лыктӥз 1949-тӥ арын. 1971-тӥ арын техника тодосъя доктор ним басьтӥз, 1999-тӥ арын генерал-лейтенант луиз. Улонысь кошкиз Ижкарын 2013-тӥ арын 23-тӥ толсуре Тегъёс: Мерлык Ижкар Удмуртия МихаилКалашников буреваён МТКалашниковлы100ар ЯрославСемёнов | Мерлык |
Майя Бывальцева 15-тӥ коньывуонэ Ижкарлэн Хохряки шайвылаз Удмуртилэн нырысетӥ азьмуртэзлы Александр Волковлы синпелет устӥзы. Синпелет пуктыны мылкыд каризы Александр Волковлэн ӵыжы-выжыосыз. Солэн Андрей пиез верамъя, ӵапак 15-тӥ коньывуонэ 2000-тӥ арын Удмуртилы азьмуртэз быръёнъёс ортчизы. Александр Александрович та интые куинь пол бырйиськылӥз. Милям сое кун ужасез сямен возьматэммы потӥз, малы ке шуоно со 20 арлэсь кема элькунэн кивалтӥз но улосвылысь валтӥсь объектъёс солэн тыршеменыз, чидаменыз кылдӥзы. Со ассэ элькунлэн дэлетлыкезлы сётӥз Андрей Волков, Удмуртилэн нырысетӥ азьмуртэзлэн пиез Александр Волковлэн шайгу вылаз синпелет усьтон 11 фото Сӥё-дано ужрадэ Удмуртилэн тӧроез Александр Бречалов, элькунысь Кун Кенешлэн тӧроез Алексей Прасолов, удысэтъёслэн кивалтӥсьёссы, мер но кун ужасьёс пыриськизы. Солы Россилэн туала историысьтыз тужгес секыт вакытэз шедиз, куке дунлыкъёс куашказы, кунэн кивалтон сӧзнэт гинэ ӧвӧл, адямиослэн улонзы но куашказ. Мон малпасько, трослы ӵапак солэн тыршеменыз Удмуртия возиськиз. Мон трос ветлӥсько элькунэтӥ, адӟисько, гурт улэ, азинске шуыса, нош отын кылдытэм инфраструктуралы мукет улосвылъёс вожъяськыны быгато Александр Бречалов, Удмуртилэн тӧроезАндрей Волковлэн верамезъя, синпелетэз тодмо скульптор Павел Медведев кылдытӥз. Ватсалом, туннэ ик Кузебай Герд нимо йӧскалык музейын Удмуртилэн кунлык нуналэзлы но Александр Волковлы сӥзем «Под личную ответственность» адӟытон усьтӥськиз. Тегъёс: Мерлык Ижкар Удмуртия буреваён АлександрБречалов АлександрВолков | Мерлык |
Туспуктэм: Удмуртиысь тазалыкез утёнъя министерстволэн пресс-службаез Наталия Сильвестрова Ижкарысь нылпи элькун эмъяськонние кык туала УЗИ-аппаратъёс вуизы – эксперт классъем стационарной но интызэ вошъясь. Тӥрлыкез «Здравоохранение» йӧскалык ӵектос улсын басьтӥзы. Со сярысь элькунысь тазалыкет утёнъя министерстволэн пресс-службаез ивортӥз. « Туала тӥрлыкъёсын пуш мугор люкетъёсты эскерыны, эхокардиография лэсьтыны, вирлэсь ветлэмзэ чакланы пӧртэм датчикъёс вань. Стационарной аппарат хирургической стационарлэн диагностика лэсьтон ёзэтаз пуктэмын, нош интызэ воъясеныз эмчиос висисьёсты валес доразы ик эскерыны быгатозы » Эльвира Пинчук, Удмуртиысь кивалтэтлэн тӧроезлэн воштӥсез Эмъюртлэн валтӥсь врачез Павел Пупков пусйиз, выль аппаратъёс ӟечгес эскеронъёс быдэстыны луонлык сётозы, со пичи пациентъёслы сётэм эм юрттэтлэсь ӟечлыксэ будэтоз. Тодэ вайытом, 2023-тӥ ар пумозь йӧскалык ӵектос улсын элькунысь эмъюртъёсы 80-лэсь трос выль тирлык ваёзы. Тегъёс: Тазалык эмъяськонниос тӥрлык Ижкар Удмуртия | Тазалык |
Майя Бывальцева «Герд лыдӟонъёс» элькун конференци 2019-тӥ арын 21-тӥ тулыспалэ Ижкарысь Кузебай Герд нимо йӧскалык гимназиын ортчозы. Сыӵе пумкылъян кутӥзы радъясь комитетлэн кенешоназ. Со сярысь Ивортодэтъя «Удмуртия» агентстволы вераз комитетлэн ёзчиез Елена Рябина. Солэн кылъёсызъя, конференцилэсь темазэ ӧз пусъе на, но валтӥсь ивортонъёсты пиналъёс но егитъёс лэсьтозы шуыса вераськизы. Азьвыл докладъёс лыдӟо вал тодмо тодосчиос, таяз радэ луозы дышетскисьёс но студентъёс. Докладъёс сӥземын луозы Гердлы, солэн мытэм ужъёсызлы но озьы ик герӟаськемын луозы дышетскон интыосын (Можга педколледж яке Мултан, кылсярысь), соослэн интызы удмурт калыклэн историяз Елена Рябина, Герд лыдӟонъёсты радъясь комитетлэн ёзчиезКонференцие быдэс Удмуртиысь 200 адями вуоз шуыса чаклало. Озьы ик ӧтёнъёс палэнысь удмуртъёслы но лэзёзы. Туэ ӧтёзы Ижысь тросгес дышетскисьёсты (нырысь ик удмуртъёссэ, угось лыдӟонъёс удмурт кылын ортчозы): школаосысь но, шоръёзо ӧнер дышетсконниосысь но, УдГУ-ысь но Елена Рябина, Герд лыдӟонъёсты радъясь комитетлэн ёзчиезТодэ вайытом, кылем арын Герд лыдӟонъёс Вавож ёросын радъязы. Туэ конференциез ортчытыны интыез быръёнлэсь мугзэ азьвылгес валэктӥз «Удмурт Кенеш» огазеяськонлэн тӧроез Татьяна Ишматова. Кемалась ини отчы ӧм поталэ. Пиналъёсты но адӟем потэ, кызьыгес азьланьтӥське уж гимназиын. Но со дыре ик, тодӥськоды, асьмеос быдэс арзэ ёросъёстӥ ветлӥм, Ижкарын кема ӧй вал ни ужрадъёсмы, соин ик люкаськом шоркарамы шуыса малпамы таяз аре Татьяна Ишматова, «Удмурт Кенеш» огазеяськонлэн тӧроезКонференциын ик Кузебай Герд нимо йӧскалык премиосты сётозы. Тодэ вайытом, нырысетӥосыз Герд лыдӟонъёс Удмуртиын 1988-тӥ арын ортчизы. 2017-тӥ арын конференциез Пичи Пурга черкогуртын радъязы. Со нимаськиз «Кузебай Гердлэн дуннеосыз: Гурт — Кар — Кыл — Революция». Кылем арын Вавожын «Кузебай Герд улэ асьмемын ӵош» темая ивортонъёс лэсьтӥзы. Тегъёс: Мерлык Дышетон Ижкар Удмуртия УдмуртКенеш Гердлыӟдонъёс | Мерлык |
Майя Бывальцева 6–8 пӧсьтолэзе Шаркан ёросысь Быгы гуртын финн-угорсиён-юонъя ньылетӥез «Быг-быг» фестиваль ортчоз. Со сярысь ивортэ Удмуртиысь Калыкъёслэн эшъяськон юртсылэн пресс-службаез. Фестивальлэн нырысетӥ нуналаз кырӟанъя фольклор коллективъёслэн «Хоровод традиций» вожвылъяськонзы ортчоз. Со нуналэ ик Шарканын Тол Бабайлэн усадьбаяз Эстониысь но Карелиысь калык киужъёсын тодматон луоз. Озьы ик элькунын чеберлыко киуж-ӧнерлыкез утёнъя но азинтонъя лаборатория ужалоз. 7-тӥ пӧсьтолэзе Тол Бабайлэн усадьбаяз «Семантика традиционной пищи финно-угорских народов» темая семинар ортчоз. Егитъёс Шаркан ёросысь гуртъёсы экспедицие потозы. Соос «вунэтэм удмурт сиён-юонъёсты» утчалозы. Удмуртарняе ӝытазе Быгыын пӧранъя вожвылъяськон радъяськоз. 8-тӥ пӧсьтолэзь Финн-угорсиён-юонъя«Быг-быг» нуналэз усьтонэн кутскоз, нош нуназе йӧскалык сиён-юонъя «Милям ческытгес!» конкурс ортчоз. Фестиваль нуналъёсы вань мылкыд карисьёс калык шудонъёсы пыриськыны, йӧскалык сиён-юонъёсты веръяны быгатозы. Тегъёс: Лулчеберет Туризм Шаркан Удмуртия финн-угоркалыкъёс сиён-юонъёс Удмуртиысьтуризм | Лулчеберет но туризм |
Анжелика Тихонова корреспондент 18-тӥ куартолэзе Кезын пешник бичан вакытлы сӥзем IV элькун «Pest-Fest» фестиваль ортчоз. Со сярысь ёросысь лулчеберетъя юртлэн кивалтӥсез Валентина Иванова вераз. Сяме пырем фестиваль улсын пӧртэм ужрадъёс ортчозы. Кылсярысь, пешник костюмъёсын «Коштан пешник» вожвылъяськон, егитъёслы квест, бард кырӟанъя «Пой, моя гитара!» вожвылъяськон, уйпал удмуртъёслэн пӧрамъёсынызы «Искусство кулинарии»вожвылъяськон но мукетъёсыз. Муниципальной образованиос возьматозы асьсэлэсь пӧрамзэс, поттозы дегустацие, сюдомы пешник шыдэн <…> Тунсыко луоз туэ усьтон сценариймы. Кылем арын ветлӥз «Джигурда», туэ лыктоз «Бузова» дорамы. Выль кырӟан гожтэмын Кез сярысь, пешник октон сярысь, брендмы милям сыӵе шуыса. «Играй, гармонь! Звени, частушка» конкурсэ пыриськыны дасясько мукет ёросъёс. Конкурс луоз одно ик - пешник сярысь частушкаос кырӟалозы. Шудон площадкаос, нылпиослы площадкаос луозы, пешниклы сӥзем но калык шудонъёс луозы Валентина Иванова, Кез ёросысь лулчеберетъя юртлэн кивалтӥсезКивалтӥсьлэн верамезъя, кылем арын фестивале вить пала ёросъёс пыриськизы, фестивале сюрлэсь ятыр адями люкаськиз. Конкурсъёс сяна, фестивальын вузкарон интыос радъямын луозы, Москваысь Арбатын выллем урам кузя суредасьёс, кырӟасьёс, арганчиос, кылбур гожъясьёс сылозы. Ужрад 11 часын усьтӥськоз. Тодэ вайытом, 5-7 пӧсьтолэзе Шаркан ёросын финн-угор сиён-юонъя «Быг-быг» VI калыккуспо фестиваль ортчоз. Тегъёс: Лулчеберет Кез Удмуртия фестиваль удмуртъёс | Лулчеберет но туризм |
Майя Бывальцева 25-тӥ тулыспаллы Удмуртиын эшшо 91 адямилэсь выль коронавирус инфекциез шараязы. Черламъёс пӧлын 14 аресозь вить пиналъёс но 65 арессэс ортчем 27 муртъёс. Со сярысь элькунысь оперативной штаб ивортӥз. Диагноззы Ижкарын 39 улӥсьёслэн зэмаз, Дэри ёросын – 18, Глазкарын – 10, Глаз ёросын – сизьым, Якшур-Бӧдья, Шаркан ёросъёсын – быдэн ньыль, Кез ёросын – куинь, Красногорск, Пичи Пурга ёросъёсын – быдэн кык, Яр, Балезино ёросъёсын – быдэн одӥг. 96 адями висёнэз вормиз Туннэ нуналлы Удмуртиын выль коронавирус инфекциен черлан 28 сюрс 38 учыр лабораториосын зэматэмын. 24 сюрс 660 адями йӧназ, 360 мурт кулӥз. Та дыре 120 висисьёслэн тазалыксы секыт лыдъяське. Элькунын выль коронавирус инфекцилы 872 сюрс 573 эскеронъёс ортчытӥзы, берло нуналскын – 885. Тодэ вайытом, та арняе Удмуртие коронавирус инфекцилы пумит эшшо 10 сюрс 400 доза вакцина вуиз. Тегъёс: Тазалык Ижкар висён Удмуртия коронавирус | Тазалык |
Майя Бывальцева «Бессмертный полк» ужрадэ Ижкарын улӥсь 5 сюрслэсь трос адями пыриськыны чакла. Иворъёсъя «Удмуртия» агентстволы со сярысь вераз Егитъёслэсь но пиналъёслэсь огазеяськонзэс азинтонъя элькун центрлэн кивалтӥсез Ольга Бускина. «Колонна кылдытӥське 9-тӥ куартолэзе 9 часысен 9 час 30 минутозь 2 номеро кар эмъяськонни но Удмурт элькунлэн Данъян пулэз вискын. Со Бородин ульчаын. Кылем арын со милям вал, шуом, крезьгуръя театр пумозь, туэ чакланъёсмыя, колонна бадӟымгес луоз, соин ик со Свободы кузя улланьгес васькоз на шуыса малпамы. Милям чакланъёсмыя, колонналэн азьпалаз мыноз Удмурт элькунлэн тӧроез (Александр Соловьёв — ред.), нырысетӥ чуръёсаз мынозы волонтёръёс, Россиысь студентъёслэн отрядъёссы. Собере карын улӥсьёс султозы. Секыт вераны, кӧня адями пыриськоз, ми малпаськомы 5 сюрслэсь трос», — вераз Ольга Бускина. Туспуктэмъёсын пулъёслы огъя куронъёс ӧвӧл. Снимокез 30×45 сантиметр быдӟа лэсьтыны ӵектэмын. Ижкарын сыӵе пулэз лэсьтонлэн дуныз 250 манетысен 450 манетозь. Озьы ик сое ас киын лэсьтыны луоз. Семьяын туспуктэмъёс кыльымтэ ке, пул вылэ гожтыны луоз ӵыжы-выжылэсь нимтулзэ, улон аръёссэ. «Бессмертный полк» ужрадэ пыриськон пумысен юанъёсын вазиськыны луэ таӵе огазеяськонъёсы: — «Россиысь студентъёслэн отрядъёссы» огазеяськонлэн улосвыл ёзэтаз — тел. 956–949 — «Долг» огазеяськон — тел. 430–313 — «Патриот Отечества» центр — тел. 512–641 Тегъёс: Ижкар Удмуртия Мерлык Бессмертныйполк 9-ткуартолэзь | Мерлык |
Майя Бывальцева 46 иськем 778 метр автомобиль сюресъёсты, со пӧлын оглом 108,4 метр кузьда куинь выжъёсты лэсьтозы, но тупатъялозы Удмуртиын 2017-тӥ арын. Соослэсь лыдметсэс элькун кивалтэт 20-тӥ тулыспалэ юнматӥз. Списоке шедизы мер ужъюртъёсын гуртъёс, озьы ик «Гурт возёсэз азинтон но гурт возёсын поттэм сиён-юонъёсын вузпӧрез радъян» улосвыл кун программа улсын сиён-юонъёс поттӥсь но лэсьтӥсь объектъёс дорозь сюресъёс. Юнматэм лыдметысь объектъёс: — Балезино ёросын (Игра — Глазов) — Кожило сюресэз выльдон (3,26 иськем); — Эгра ёросын (Зура — Лозолюк) — Максимовка сюресэз выльдон (0,54 иськем); — Эгра ёросын Унтэм — Годекшур сюресэз выльдон (3,67 иськем); — Кез ёросын Сурӟи — Тортым сюресэз выльдон (8,52 иськем); — Красногорск ёросын Артык — Мельниченки сюресэз выльдон (3,61 иськем); — Пичи пурга ёросын (Пичи Пурга — Норья) — Чурашур 1+000 иськем — 2+800 иськем сюресэз выльдон (1,71 иськем); — Сарапул ёросын (Сарапул — Верхний Бугрыш) — Антипино гурт сюресэз выльдон (3,09 иськем, но 60,2 метр выж); — Ува ёросын (Ижкар — Ува) — Кочур сюресэз выльдон (3,53 иськем, но 24,1 метр выж); — Шаркан ёросын (Шаркан — Бородуль) — Баки сюресэз лэсьтон (1 иськем); — Юкаменск ёросын Кычён гуртэ пырон сюресэз выльдон (1,9 иськем); — Грак ёросын (Пор Вожой — Пуклё) — Ӟанка 0+000 иськем — 4+100 иськем сюресэз выльдон (3,39 иськем) — Шаркан ёросын (Якшур-Бӧдья — Шаркан) — Мувыр 0+000 иськем — 4+300 иськем сюресэз выльдон (3,85 иськем, но 24,1 метр выж); — Яр ёросын Орловский — Киров улосвыллэн кунгожез 0+000 иськем — 23+000 иськем, 0+000 иськем люкетэз — Люкымвож гурт (5 иськем). Нимысьтыз федерал программая Удмуртия со понна 2017-тӥ арын 520 миллион 757 сюрс манет басьтоз, элькун 382 миллион 635 сюрс манет висъялоз. Ужанрадлыке озьы ик пыртӥзы 2016-тӥ арын выльдэм, но элькун коньдэтысь 347 миллион 545 сюрс манет тыр уксёез быдэссэ тырымтэ объектъёсты. Тегъёс: Авто Ижкар Удмуртия Россия сюресъёс гуртсюресъёс коньдэт экономиканоконьдонужпумъёс | Авто |
Майя Бывальцева 17-тӥ гудырикошконлы Удмуртиын коронавиурс инфекциен черлан 27 выль учыръёсты пусйизы. Со сярысь элькун тӧролэн но кивалтэтлэн «ВКонтакте» мерлыко вотэсысь нимлыко огиназ ивортӥзы. Выль черламъёс пӧлын Дэри ёросысь вить адями, Ижкарысь но Пичи Пурга ёросысь ньыль адями. Быдэн кык учыр Воткаын, Сарапулын, Можгаын, Грак, Ува ёросъёсын пусъемын, быдэн одӥг учыр – Алнаш, Можга, Шаркан, Сарапул ёросъёсын. Эшшо ньыль адями висёнэз вормиз. Туннэ нуналлы элькунын коронавирус инфекциен черлан 2 сюрс 819 учыр лабораториосын зэматэмын. 2 сюрс 286 адями йӧназ, 56 мурт кулӥз. Та дыре дас кыкезлэн висисьёслэн тазалыксы секыт лыдъяське. Тегъёс: Тазалык Ижкар висён Удмуртия коронавирус | Тазалык |
Константин Вознесенских Анжелика Тихонова корреспондент 15-тӥ южтолэзе Удмуртиын пильмаськылоз, уйин кӧня ке лымыялоз, нуназе интыосын ӧжыт лымы усёз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл уйпал но шундыӝужан вискысь уйин секундскын 3-8 метре, нуназе секундскын 6-11 метре пельтоз. Элькунъя уйин -13…-18, нуназе -4…-9 градус возиськоз. Омыр зӥбет луло узвесь юбоя 757 миллиметр луоз, омырлэн мускытлыкез – 64 процент. Тодэ вайытом, та арня кутсконын Удмуртиын эсэплэсь кезьытгес возиськоз на. Тегъёс: куазь тулыс Удмуртия Ижкар | Инкуазь |
Руслан Нуриахметов Анжелика Тихонова корреспондент Удмуртиын «омикрон» штаммен висисьёслэн лыдзы тулыспаллэн нырысетӥ ӝыныяз тужгес трос луоз шуыса чаклало. Со сярысь элькунысь тазалыкез утёнъя министерстволэн пресс-службаез ивортӥз. «Солэн («омикрон» штаммлэн – ред.) вӧлмон ӝоглыкез, азьвылъёсыныз ӵошатыса, 5-6 поллы вылӥынгес. Соин ик матысь 6-8 арняосы выль коронавирус инфекциен черламъёслэн лыдзы йылоз. Чакламъя, 2-3 арня ӵоже висисьёс йыло, собере лыдзы огмыдашес возиське но кулэсмыны кутске. Висисьёслэсь йылэмзэс тулыспаллэн нырысетӥ арняысеныз возьмаськом» Марина Петренко, Удмуртысь тазалыкез утёнъя министрлэн воштӥсез «Омикрон», коронавируслэн мукет штаммъёсыз сямен ик, шокан сӧзнэтэз сӧре. Соин ик нырзы тырыса, ньылонзы бичатыса, температуразы будыса, ӟигарзы ӧвӧлэн вазиськисьёслэн коронавирус инфекцизы ӧвӧл шуыны эскеронъёстэк уг быгато. Выль штамм зынъёсты шӧдонэз уг быдты, но адямилэн ӟигар быре но жум луэ (астения). Черламъёс туж ӝог жадё, мылкыдзы ялан вошъяське, асьсэды киязы кутыны, умой изьыны уг быгато, зол куараосты, мултэс югытэз, юн зынъёсты уг чидало. «Туннэ амбулаторной висисьёслэн лыдзы йылэ шуыса адӟиськом, соослэн висёнзы капчиен яке шоро-куспо ортче. Эмъюртэ вуттон учыръёс трсогес уг луо на, соин нырысь ик поликлиникаосты но амбулаториосты дасяськом» Марина Петренко, Удмуртысь тазалыкез утёнъя министрлэн воштӥсез 24-тӥ толшорысен поликлиникаосы ужаны ординаторъёсты но Ижысь кун академиысь но Элькун эм коллеждысь берпуметӥ курсъёсын дышетскисьёсты кутозы. Студентъёс калыклэсь мынон-ветлонзэс радъялозы, амбулаторной картаос сётъялозы, эмъюмъёс люкылозы, электрон ресурсъёсты нуозы. Нош ординаторъёс поликлиникаосын но вызовъёсын тыршозы. Марина Петренколэн кылъёсызъя, резервын ог 6 сюрс адями. Озьы ик уж борды волонтёръёс но итӥськозы. Со сяна, кык колл-центръёс ужзэс азьланьтозы – 122 номеръя (валтӥсь ужзы – калыкез эмчи доры гожтон) но 8-800-100-24-47 номеръя (та номеръя адямиос тазалыкез утёнъя юанъёссылы валэктонъёс басьтыны быгатозы, но валтӥсь ужзы – доразы эмъяськисьёслы жингыръян). Тодэ вайытом, та дырлы элькунын«омикрон» штаммен 15 черламъёсты шараязы ини. Матысь дыре Удмуртиысь эмъюртъёсын коронавирусэн висисьёслы ватсаса интыос дасялозы. Тегъёс: коронавирус Удмуртия Ижкар Тазалык | Тазалык |
Туспуктэм: Григорий Фомин Наталия Сильвестрова Удмуртиын 2024-тӥ арын 73 муниципал сюресъёсты тупатъялозы, соослэн огъя кузьдалазы 73,7 иськем. Ужъёсты «Кышкыттэм ӟечлыко сюресъёс» («Безопасные качественные дороги») йӧскалык ӵектосъя быдэстозы. Со сярысь элькун тӧролэн но кивалтэтлэн пресс-службазы ивортӥз. 26,8 искем улосвыл сюресъёсты выльдозы. Сарапул ёросысь Ижкар- Сарапул сюресэз тупатъянэз азьланьтозы. Алнаш ёросысь Аса техникум черкогуртысен Татарстанозь сюрес вылын ужъёсты ортчытыны малпало. Матысь гуртъёсын улӥсьёс но машщинаен ветлӥсьёс солэн урод луэмез сярысь кемалась ӝожтӥсько ини. Сое тупатъян мукет улосвылъёсын экономика герӟетъёсты азинтыны юрттоз но элькунлэсь имиджзэ ӝутоз. Вотка ёросысь Гавриловка – Первомайской сюресэз быдэсак выльдозы. 12 ёросъёсысь 33 иськемлэсь трос гурт сюресъёсты тупатъян ужъёс азьланьтӥськозы. Тужгес но трос сюрес люкетъёсты Дэри ёросын выльдозы – 13. Куать сюресэз Можна ёросын тупатъялозы, Вотка ёросын – ньыль, Сьӧлта, Шаркан но Ува ёросъёсын – быдэн куинь, Камбарка, Вавож, Якшур-Бӧдья но Эгра ёросъёсын – быдэн кык, Пичи Пурга но Сарапул ёросъёсын – быдэн одӥг. Ижкарысь куать сюрес люкетъёсты тупатъялозы. Сарапулын вить сюрес люкетъёсты выльдозы. Воткаын тямыс сюресъёс вылын ужъёсты быдэстозы: Дзержинский, Кунгурцев, Марат, Садовников нимо урамъёсын, Молодёжной ульчаын, Вормон урамын, Энтузиастъёслэн ульчаазы. Оглом 3,4 искем сюресэс тупатъялозы. Можгаысь куать сюресэз выльдыны малпало: Сюгаильской урамлэсь кык люкетсэ, Дзержинский, Горбунов но Гагарин нимо урамъёсты, Лесной ульчаез. Оглом 3,7 искем. « Сюрес тупатъян вакыт ӧз на быры ке но, вань ёросъёсын но каръёсы ужъёс ӧз йылпумъяське но, ми вуоно арлы дасяськиськомы ни. Тупатъяно люкетъёсты ӧнерчиос эскеризы, соосъя калыкен тупанкыл кутэмын. Туннэ нуналлы йӧскалык ӵектосъя муниципал сюресъёсты тупатъяны 2024-тӥ арлы вань огкылъёс кутэмын ни. Озьы подрядъя ужасьёс азьло ик лэсьтӥськон материалъёс басьтыны быгатозы. Азьвыл аръёсъя чакласа ми тодӥськомы, толалтэ сое быдэстыны капчигес но дунтэмгес. Тулыс куазь умой кариськыку сюресъёсын ужъёсты кутскомы » Ярослав Семёнов, Удмуртиысь кивалтэтлэн тӧроез Йӧскалык ӵектосъя 2024-тӥ арын вань тупатъяно сюресъёсын лыдметэн чӧлсконпусъя тодматскыны луоз. Тегъёс: сюресъёс тупатъянужъёс йӧскалыкӵектосъёс Удмуртия | Авто |
Майя Бывальцева 24-тӥ инвожое Удмуртиын куд-ог интыосын гудыръялоз, салкым луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Вирнуналэ улосвылын пильмаськылоз, интыосын дырын-дырын зороз, гудыръялоз. Тӧл лымшор но шундыпуксён вискысь, уйпал но шундыӝужан вискы воштӥськыса, секундскын 9-14 метре пельтоз. Нуназе элькунъя +15…+20 градус возиськоз. Омыр зӥбет луло узвесь юбоя 744 миллиметр луоз, омырлэн мускытлыкез – 60 процент. Тодэ вайытом, улосвыл Гидрометцентр чакламъя, Удмуртиын ужан арня пумозь куазь салкым улоз. Тегъёс: МЧС Удмуртия куазь гужем | Инкуазь |
Майя Бывальцева Ижкарын Горький нимо, Восточной, Совхозной ульчаосысь сюрес люкетъёсты тупатъянэз йылпумъязы, оглом 3, 45 иськемез лэсьтӥзы. Ужъёсты «Кышкыттэм ӟечлыко сюресъёс» йӧскалык ӵектосъя быдэстӥзы. Со сярысь Удмуртиысь тӧролэн но кивалтэтлэн пресс-службазы ивортӥз. Восточной ульчаын 870 иськем сюресэз тупатӥзы. Татын 31 но 57 номеро школаос, «Металлист» спорт школа интыяськемын. Сюресэз выль ГОСТ-ъя лэсьтэм асфальтэн кык сӥен шобыртӥзы. Карс Маркс нимо ульчаысен Краев нимо ульчаозь выль тротуар лэсьтӥзы. Горький нимо но Совхозной ульчаосын озьы ик асфальтэз воштӥзы, тротуаръёс лэсьтӥзы. Ужъёсты чакласьёслэн юанъёссы ӧз кылдэ, объектъёс кутэмын. Со сяна, Ворошилов нимо ульчаын мынӥсь ужъёсты эскеризы. Татын тротуаръёсты выльдӥзы, сюреслэн кык палтӥз тротуар плитка тыремын. Со сяна, мер транспорт дугдылон вӧзын сюресэз пыдын выжон радлыкез воштӥзы, сыӵе курон ГИБДД пуктӥз. Эскерисьёс кенертонъёс пуктыны, меӵ васькон интыосты ӵошкытес карыны ӵектӥзы. 2021-тӥ арын Ижкарын йӧскалык ӵектос улсын укмыс ульчаосысь сюрес люкетъёсты тупатъялозы. Со Ленин нимо, Красной, Нижняя, Революционной, Горький нимо, Совхозной, Восточной, Ворошилов нимо ульчаос, Спартаковский пролка. Тупатъям сюресъёслэн огъя кузьдалазы 5,9 иськем. Со сяна, 8 иськем тротуаръёсты выльдӥзы - ветлыны шугъяськись муртъёслэн куронъёссыя кулэ интыын бордюр изъёсты лаппегес каризы, ляб адӟисьёс понна тактильной плиткаос понӥзы. 2022-тӥ арын оглом 7,4 иськем мында куать объектъёсты тупатъяны чаклало. Тодэ вайытом, Удмуртиын укмыс ёросъёсын «Кышкыттэм ӟечлыко сюресъёс» йӧскалык ӵектосъя сюресъёсты тупатъянэз йылпумъязы. Тегъёс: Авто Ижкар Удмуртия сюресъёс тупатъянужъёс | Авто |
Майя Бывальцева Федераци Кенешысь тодосъя, дышетонъя но лулчеберетъя комитет Удмуртилэн дышетсконниосты но лулчеберет юртъёсты пуктонъя ӵектонъёсызлы дурбасьтӥз. Ужпумъёсты 22-тӥ шуркынмонэ эскеризы, ивортэ элькунысь Кун Кенешлэн пресс-службаез. Удмуртиын 124 школаосты рос-прос тупатъяны кулэ. Со пӧлысь 16-ез 50 процентлы вужмемын, куинез куашкан калэ вуэмын Элькунысь дышетонъя но тодосъя министр Светлана Болтникова верамъя, 18 муниципал клыдытэтъёсын 37 сюрслэсь трос пиналъёс кыкетӥ сменаын дышетско. Со сяна, Удмуртиысь ёросъёсын выль школаос но пуктыны кулэ. Выль юрт кулэ Пичи пурга ёросысь Аксак школалы, Сьӧлтаын - спортзал но сиськонни улэ ватсэт. Вавож ёросысь Кионгуртын 160 интылы школа пуктоно, вужез юрты куашкан калэ вуэ ни. Министрлэн кылъёсызъя, та дышетсконниосъя куриськонъёс сётэмын вал ке но, «Образование» йӧскалык ӵектосэ соос ӧз пыре. Со сяна, Светлана Болотникова Грак ёросысь Вуж Эгра гуртын лулчеберетъя но спортъя огъетэз пуктонлы дурбасьтыны куриз, со юртэ ик нылпи сад но фельдшер-акушер пункт интыяськозы. Удмуртиысь лулчеберетъя министр Владимир Соловьёв гртъёсысь культура юртъёслэсь ваньбурзэс выльдыны, творчествоя коллективъёсты нуллыны автобус басьтыны кулэ шуыса пусйиз. Удмурт Элькун, шырыт коньдэт шоры учкытэк, пуктэм ужпумъёсты быдэстэ, со тж ушъямон Виктор Смирнов, Федераци Кенешысь тодосъя, дышетонъя но лулчеберетъя комитетлэн тӧроезлэн воштӥсезСолэн верамезъя, элькунын улӥсь одӥг сюрс адямилы лулчеберет удысын ужасьёслэн лыдзыя улосвыл нырысетӥосыз пӧлын, нырысь ик гуртъёсын лулчеберет юртъёсты утемен валче. Комитетлэн тӧроезлэн нырысетӥ воштӥсез Григорий Карасин пусйиз, пумкылъянлэн ӵектосаз федерал министерствоослы ӵектонъёс гожтэмын. Кенешонлы йылпумъянъёсъя Комитет соослы дурбасьтӥз. Тодэ вайытом, азьвылгес Удмуртилэн тӧроез Александр Бречалов элькунысь школаосты но нылпи садъёсты тупатъянлы 2 миллиард манетлэсь трос коньдон кулэ шуыса вераз вал. Мерлыко ужъюртъёсты тупатонъя ӵектос 2019-тӥ арын Удмуртиын валтӥсез луиз. Тегъёс: Лулчеберет школаос тупатъянужъёс дӥськут ВладимирСоловьёв лэсьтськон ФедерациКенеш СветланаБолотникова | Лэсьтӥськон |
Туспуктэм: Удмуртиысь тӧролэн но кивалтэтлэн пресс-службазы Удмуртиысь инкуазь узырлыкъёсъя но инкуазез утёнъя министерстволэн «Удмуртлес» огазеяськонлэн автопарказ кран-манипуляторен выль груз нуллӥсь машина вуиз. Сое «Экология» йӧскалык ӵектос улсын бысьтӥзы. Со сярысь элькун тӧролэн но кивалтэтлэн пресс-службазы ивортӥз. «Та машина тылпу кысӥсьёслы нюлэсъёсмес тылпулэсь эшшо ӟечгес утьыны юрттоз. Кран-манипулятор нимысьтыз тӥрлыкъёсты ӧдӥг интыысь мукет интые ӝог вошъяны, озьы ик сик люкаськемъёсты утялтыны юрттэ. Со тылпу кысонэз ӧжытгес дыр ӵоже радъяны но сутскем музъемлэсь быдӟалазэ пичиятыны луонлык сётэ», - Денис Удалов, Удмуртиысь инкуазь узырлыкъёсъя но инкуазез утёнъя министр. Йӧскалык ӵектос ужан аръёс ӵоже «Удмуртлес» огазеяськонэ тылпу кысыны чаклам 73 машина но нюлэс утялтыны 16 машина вуиз. Туннэ нуналлы ужъюртлэн тылпу кысонъя вань 26 станциосыз техникаен, тӥрлыкен но ужасъёсын ванё каремын. Сикъёсын тылпу потэмез шараян понна музъемвыл командаос ужало, озьы ик чакланын авиациез уже куто. Тодэ вайытом, Удмуртиын тылпулэсь утиськонъя нимысьтыз режим кутэмын. Кышкытлыко вакыт элькунын 26-тӥ инвожоозь возиськоз. Тегъёс: нюлэс тылпу техника Удмуртия | Авто |
Майя Бывальцева Удмуртиын 2020-тӥ арын «Кышкыттэм но ӟечлыко автомобиль сюресъёс» йӧскалык ӵектосъя тупатъяно улосвыл сюресъёслэн нырысь-валысь лыдметсы (список) тодмо луиз. Сое 18-тӥ инвожое элькунысь транспортъя но сюрес возёсъя министерство бордын ужась мер кенешлэн пумиськоназ юнматӥзы. Со сярысь ӵектослэн улосвыл офисэзлэн пресс-службаез ивортэ. Нырысь-валысь лыдметэз Управтодор ӵектӥз. Сое кылдытон понна удысэтысь ӧнерчиос улосвыл сюресъёсты эскеронъя бадӟым ужез быдэстӥзы. Объектъёсты быръён дыръя котькуд сюреслэсь мерлыко кулэлыксэ лыдэ басьтӥзы, нимысьтыз саклык ёрос центръёсты герӟась трассаослы висъязы. Кызьы вераз Удмуртиысь транспортъя но сюрес возёсъя министрлэн воштӥсез Ирина Шкляр, объектъёсты мер огазеяськонъёслэсь сӥзёнъёссэс лыдэ басьтыса бырйизы, соос тупатъян ужъёсты пӧртэм трассаосысь пичи люкетъёслы люкыны кулэ ӧвӧл шуыса веразы. Ми лыдметэз куинь пала мынонъя люкимы: лымшор – со Алнаш – Грак сюреслэн кык люкетэз но Кизнер – Грак кык люкетэз; шор, шундыпуксён палэз басьтыса – со Ижкар – Ува, кудзэ ми берло аръёсы люкетэн-люкетэн лэсьтӥськом, Нылга – Вавож – мускыт улӥсь люкетэз, Пичи Пурга – Улӥ Кечол – озьы ик та арысь ужез азьланьтон, Можга – Вавож, Сьӧлта котыр сюрес но мукетъёсыз. Эшшо уйпал ёрос – со Киров пала мынон – Глаз – Яр – Пудем сюреслэн кык люкетэз, Эгра – Глазкар, озьы ик Дэбес – Кез, Эгра – Красногорск трасса но мукетыз Ирина Шкляр, Удмуртиысь транспортъя но сюрес возёсъя министрлэн воштӥсезОзьы улосвыл сюресъёслэн оглом 80 иськем пала 20 люкетъёссылэсь лыдмет кылдӥз. Мер кенешлэн тросэз ёзчиосыз сое воштытэк юнматон понна куаразэс сётӥзы. Министерствоын кичӧлтэмъя, тупатъяно сюресъёсты быръён ужез куартолэзе ик кутскизы. Со ужкагазъёс дасяны но торгъёсы вазьгес потон понна кулэ вал. Озьы сюрес лэсьтӥсь предприятиос вань материалъёсты толалтэ тужгес пичи дунъёсын басьтыны быгатозы ни. Кышкыттэм но ӟечлыко автомобиль сюресъёс» йӧскалык ӵектосэз кунлэн кивалтӥсез Владимир Владимирович Путин чакласа возе. Отын дыръя туж чурыт куронъёс пуктэмын. Соин ик, кылсярысь, материалъёслэн ӧвӧлтэменызы яке бер вутэмен сэрен кылдыны быгатӥсь ӝеганъёсты ми азьвыл ик палэнтыны кулэ Ирина Шкляр, Удмуртиысь транспортъя но сюрес возёсъя министрлэн воштӥсез2020-тӥ арын тупатъяны чаклам сюресъёслэн лыдметэнызы министерстволэн сайтаз тодматскыны луэ. Тодэ вайытом, та нуналъёсы Глазкар котыртӥ сюресэз тупатъян ужъёсты йылпумъязы. Тегъёс: Авто Ижкар Удмуртия сюресъёс тупатъянужъёс транспортъяносюресвозёсъяминистерство | Авто |
Наталья Тетерина Удмуртиысь ужъя вузпӧрын ужась киослы кулэяськон будӥз Удмуртиын. Кызьы ивортӥз элькунысь мерлыко политикая но ужъя министерстволэн пресс-службаез, 2018-тӥ арлэн вить толэзь ӵоже калыкез уже интыянъя ёзэсэ 30 сюрс 700 вакансия сярысь ивортон вуиз. Кылем арысь та вакытэ ик 26 сюрс 900 вал. 2018-тӥ арын вить толэзь ӵоже уже интыянъя ёзэсъёс пыр 6 сюрслэсь ятыр адями пӧртэм удысъёсын уж шедьтӥз. 1-тӥ инвожолы эшшо 6 сюрс 500 адями уже интыяськымтэ на. Ужасьёслы кулэяськон будӥз Ижкарын, Можгаын, Сарапулын, Глазкарын но элькунысь 13 ёросъёсын: Вавож, Грак, Дэри, Эгра, Кияса, Красногорск, Сьӧлта, Пичи Пурга, Ува, Шаркан, Юкаменск но Якшур-Бӧдья. Тужгес кулэ водительёс, вуриськисьёс, пӧрасьёс, дворникъёс, монтажникъёс, арматурщикъёс но мукет. Тегъёс: Ижкар Удмуртия Мерлык ужъяминистерство уж | Мерлык |
Майя Бывальцева Удмуртиысь тямыс ӵектосъёс Ужрад туризм удысъя Russian Event Awards йӧскалык премилэн финалаз вормисьёс но призёръёс пӧлы шедизы. Устооссэ данъян 8-10 толсуре Екатеринбургын ортчиз. Со сярысь элькунысь экономикая министерствоысь туризмез но туристъёсын ужанэз азинтонъя управлениен кивалтӥсь Юлия Железняк «ВКонтакте» мерлыко вотэсысь бамаз ивортӥз. Сарапулысь музей-заповедник «Туризм ужрадэз ортчытон понна устоез инкуазь инты» номинациын Гран-при басьтӥз Мукет ӧръёсын 1-тӥ инты басьтӥзы: – Эграысь «От пельняня до Китая» фестиваль «Сиён-юон туризм удысын устоез ужрад» номинациын; – Пичи Пурга ёросысь калык дӥськутъя «Учке мынэсьтым дэремме» элькун фестиваль «Калык йылолъёсты но киужъёсты вӧлмытонъя устоез туризм ужрад» номинациын. 2-тӥ инты басьтӥзы: – Воткаысь «Крещение на родине П. И. Чайковского» ӵектос «Ужрад туризмъя устоез партнёрской ӵектос» номинациын; – Егитъёслы «#Этнопритяжение» фестиваль (Эгра ёрос) «Егитъёслы устоез туризм ужрад» номинациын; 3-тӥ инты басьтӥзы: – Сарапулын «Большая Кама» ӵектосъя ортчем улосвылкуспо кенешон «Лучшее туристическое MICE событие» номинациын»; – Шаркан ёросысь «Удмурт корка — выжы герӟет» ӵектос «Туризм ужрадъя устоез интерактивной программа» номинациын; – Сарапул ёросысь ӟуч лулчеберетъя «Высокий берег» фестиваль «Калык йылолъёсты но киужъёсты вӧлмытонъя устоез туризм ужрад» номинациын. Со сяна, Сарапулысь туризмъя но ивортодэтъя центр «Устоез туризмъя но ивортодэтъя муниципал центр – ужрадъёсты радъясь» номинациын «Пичи карын ужрад туризмез азинтон понна» нимысьтыз диплом басьтӥз. 2020-тӥ арын Russian Event Awards йӧскалык премия понна вожвылъяськонэ Россилэн 59 улосвылъёсысьтыз 390 ӵектосъёс но кунгож сьӧрысь куинь ӵектосъёс пыриськизы. Финалэ 50 улосвылъёсысь, Молдоваысь но Огазеям Араб Эмиратъёсысь 201 ӵектосъёс потӥзы. Асьсэ проектъёсынызы 300 пала адями тодматӥз. Тодэ вайытом, Ужрад туризм удысъя Russian Event Awards 2020 йӧскалык премилэн йылпумъян люкетаз Удмуртиысь 15 ӵектосъёс потӥзы вал. Тегъёс: Туризм Удмуртия Екатеринбург премия Удмуртиысьтуризм | Лулчеберет но туризм |
Майя Бывальцева Удмуртиын пӧсьтолэзе но гудырикошконэ 4 поллы ӵемгес кузпалъясько, толшоре яке куартолэзе сярысь. Сыӵе йылпумъянъёс лэсьтӥзы Удмуртстатысь ӧнерчиос. Дун чылкыт Валентинлэн нуналэзлы соос лыдъязы, кӧня паръёс кузпалъяськизы но люкиськизы элькунын 2016-тӥ арын, озьы ик кӧня нылпиос вордӥськизы улосвылын кылем ар ӵоже. Та но мукет лыдпусъёс — иворъёсъя «Удмуртия» агентстволэн инфографикаяз. Тегъёс: Мерлык Удмуртстат Удмуртия семья лыдпусъёс | Мерлык |
Туспуктэм: Константин Вознесенских Анжелика Тихонова корреспондент 29-тӥ куартолэзе Удмуртиын коронавируслы 2 сюрс 162 эскеронъёс ортчытӥзы, 21 муртлэсь висёнэз шараязы, соос пӧлын 14 аресозь куинь пиналъёс но 65 арессэс ортчем сизьым арлыдоос. Ньыль адямиез эмъяськонниосы понӥзы. Со сярысь элькунысь тазалыкез утёнъя министерстволэн пресс-службаез ивортӥз. Та дыре доразы эмъяськись 1 сюрс 380 адямиез эмчиос чакласа возё. Эмъяськонниын кыллись 73 висисьёслэн тазалыксы шоро-куспо лыдъяське, 19 муртлэн – секыт, витез со пӧлысь тыосты шокатӥсь аппарат борды итэмын. 30 адями висёнэз вормиз. 30-тӥ куартолэзьлы Удмуртиын коронавирусэн черлан 166 сюрс 917 учыр лабораториосын зэматэмын. 162 сюрс 476 мурт йӧназ, 4 сюрс 39 адями улонысь кошкиз. 697 сюрс 868 мурт вакцинациез ортчиз, со пӧлысь 557 сюрс 696 адями кыкетӥ компонентсэ но басьтӥз. 157 сюрс 132 адями ревакцинациез ортчиз. Тегъёс: коронавирус Удмуртия Тазалык Ижкар | Тазалык |
Майя Бывальцева 14-тӥ толшоре Удмуртиын кӧня ке шунытгес кариськоз: - 18 градусозь луоз. Со сярысь МЧС-лэн элькунъя валтӥсь управлениезлэн пресс-службаез ивортӥз. Покчиарняе улосвылын пилемо улоз, сайкиськылоз, куд-ог интыосын ӧжыт лымыялоз. Тӧл лымшор но шундыӝужан вискысь секундскын 7-12 метре пельтоз. Нуназе элькунъя -13…-18 градус возиськоз. Омыр зӥбет луло узвесь юбоя 755 миллиметр луоз, омырлэн мускытлыкез – 80 процент. Тегъёс: МЧС Удмуртия куазь Тол лымы | Инкуазь |
Туспуктэм: Майя Бывальцева Наталия Сильвестрова 24-тӥ куарусёнэ Удмуртиын омыр +25…+26 градусозь шуназ но, температурая рекорд выльдӥськиз. Со сярысь улосвыл Гидрометцентрлэн пресс-служабез ивортӥз. Ижкарын со нуналэ +26 градус пусйизы. Азьвыл тужгес шуныт нунал 2015-тӥ арын вал, соку температура +24,1 градусозь ӝутскиз. 25-тӥ куарусёнэ выль рекорд пусйыны быгатозы. Куазь +20…+25 градусозь шуныт луоз. Тегъёс: Удмуртия Гидрометцентр куазь | Инкуазь |
Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Сарапул ёросысь Сигаево черкогуртысь политехнической техникумын «Герои и подвиги» (0+) адӟытон усьтӥськиз. Сое «Единая Россия» партилэн «Историческая память» ӵектосэз улсын радъязы. Со сярысь элькунысь тӧролэн но кивалтэтлэн пресс-службазы ивортӥз. Адӟытон Быдӟым Атыкай ожысь геройёслы но та вакытэ нимысьтыз ожгар ужрадэ пыриськисьёслы сӥземын. « Дышетскисьёс – «Гвардия» спартакиадалэн муниципал люкетаз пыриськисьёс – адӟытонлэн нырысетӥ учкисьёсыз луизы. Пиналъёс тунсыко туспуктэмъёсты, данъетан кагазъёслэсь копиоссэ адӟизы, асьме кунмесь 40-тӥ аръёсы но али вакытэ утисьёс сярысь историос кылзӥзы » Лариса Буранова, Кун Думаын Удмуртилэсь депутат Адӟытонэз «Образование» йӧскалык ӵектос улсын Россиысь ожгар историяя огазеяськонлэн но калыкез дышетонъя министерстволэн юрттэменызы радъязы. Тодэ вайытом, 2022-тӥ арын «Герои и подвиги» адӟытон Ижкарысь Шор карлудын вал. Тегъёс: история адӟытон Сарапул Удмуртия | Мерлык |
Туспуктэм: vk.com (Клубная система Сарапульского района) Майя Бывальцева 21-тӥ толсуре Сарапул ёросысь Сигаево черкогуртын нырысьсэ кинотеатр усьтӥзы. Нырысетӥ кино учкисьёс пиналъёс луизы. Со сярысь ёросысь клуб сӧзнэтлэн «ВКонтакте» мерлыко вотэсысь огиназ ивортӥзы. «Спектр» кинозалэ туала кинопроекторъёс, ӟечлыко куараен сӧзнэт, небыт пуконъёс басьтӥзы. « "Спектр" кинозалэз усьтон – со кино учкон гинэ ӧвӧл, со вераськыны, тодматскыны, выль мылкыд басьтыны луонлык но » Сарапул ёросысь клуб сӧзнэт Ӵектосэз Россиысь лулчеберетъя министерство но Кино фонд юрттэмен улонэ пыӵатӥзы. Кинозал лэсьтыны 9 миллион манет висъязы. Тегъёс: Удмуртия кинотеатр Сарапул Лулчеберет | Лулчеберет но туризм |
Туспуктэм: Удмуртиысь тӧролэн но кивалтэтлэн пресс-службазы Майя Бывальцева Удмуртиын Глазкар – Понино – Зотово улосвыл сюреслэсь 3,6 иськем люкетсэ тупатъязы. Ужъёсты «Кышкыттэм ӟечлыко сюресъёс» программая быдэстӥзы. Со сярысь элькун тӧролэн но кивалтэтлэн пресс-службаез ивортӥз. Сюрес вылэ выль ГОСТ-ёсъя лэсьтэм асфальттобетон кык сӥен вӧлдӥзы. Материалъёс но кернъёс куинь эрико лабораториосын эскеронъёсты ортчыизы. Понино черкогуртысь потонын мер транспортлы но школа автобусъёслы дугдылон интыос лэсьтӥзы. Пичи сюресъёсы кожонъёс тупатӥзы, сюрес дурез юнматӥзы. « Али Пониноысь школаямы тупатъян мынэ, пиналъёс – нош со 300-лэсь трос адями – Золтотариысь школаын дышетско. Школа автобус нуналаз кӧня ке рейс лэсьтэ. Вуж сюрес вылтӥ кышкытгес вал, соин ик школаез но сюресэз тупатъян ужъёсты огазе каремлы ми шумпотӥськомы » Нина Дзюина, Глаз ёросысь Понино интывыл ёзэтлэн кивалтӥсез Ватсалом, кылем арын та юсреслэсь 4 иськемзэ йӧскалык ӵектосъя тупатъязы. Тодэ вайытом, азьвылгес Ува ёросын Пытсам – Удугуӵин сюреслэсь ньыль иськемзэ выльдӥзы. Тегъёс: сюресъёс тупатъянужъёс йӧскалыкӵектосъёс Удмуртия | Авто |
Туспуктэм: Руслан Нуриахметов Майя Бывальцева 1-тӥ куарусёнэ Сарапулын удмурт кылэз дышетонъя «Анай кыл» интерактивной онлайн-школа ужаны кутскоз. Ньыль толэзь ӵоже вань мылкыд карисьёс гожъяськон но вераськон инъетъёсты тодыны быгатозы. Со сярысь кар администрацилэн пресс-службаез ивортӥз. Урокъёс арняяз кык пол ортчылозы. Озьы ик дышетскисьёс удмурт лулчебертъя адӟытонэ но удмуртлыкен герӟаськем ужрадъёсы вуылозы. Со урокъёсын басьтэм тодонлыкъёссэс улонын юнматыны юрттоз. Курсъёсты кылосбурчи, Удмурт кун университетысь аспирант, «Куара» огазеяськонлэн ӵектосъёсъя менеджерез Ольга Степанова нуоз. Дышетскыны мылкыд карисьёс гожтӥськыны кулэ. Онлайн-школез йылпумъясьёслы сертификатъёс сётозы. Ӵектос Удмуртиысь йӧскалык политикая министерство юрттэмен радъяське. Тодэ вайытом, Удмуртиысь 6-9 аресъем пиналъёс «Погыли» ӵектос улсын удмурт роботъёсты кылдытозы. Тегъёс: Мерлык удмурткыл Сарапул Удмуртия | Мерлык |
Туспуктэм: Руслан Нуриахметов Майя Бывальцева Уй-нуналскын шоро-куспо температура арня ӵоже +5...+7 градус возиське ке, тол шинаосты пуктыны кулэ. Сыӵе ӵектонзы соосты поттӥсьёслэн. Дыраз воштэм резина умойтэм куазь сэрен сюрес вылын кылдэм югдурысь ыштонъёстэк потыны юрттоз. Со сярысь Удмуртиысь Кун автоинспекцилэн мерлыко вотэсысь нимлыко огиназ ивортӥзы. Озьы ик водительёсты чырсь чуре шуак потэмлэсь возиськыны, азьпалан но вӧзын мынӥсь машинаосын висэз кышкыттэм возьыны куро. Сюресэз пыдын выжон инытос доры матэкытыку, азьвыл ик ӝоглыкез кулэстыны дэмлало. Озьы ик пыдын ветлӥсьёс но сакгес карискьыны кулэ. Югыт вакыт пумен кулэсме, зор-кот но бус сэрен кыдёке адӟыны уг луы. Тодэ вайытом, улосвыл Гидрометцентр ивортэмъя, 20-тӥ коньывуонэ температура -2 градусозь лэзьыны, кот лымыен суро зорыны быгатоз. Тегъёс: куазь автомашинаос ГИБДД Удмуртия | Авто |
Майя Бывальцева 13-тӥ оштолэзе «Тотальный диктант» ужрадэ Ижкарын 2 сюрс 300-лэсь трос адями пыриськиз. Со сярысь Удмуртиысь тӧролэн но кивалтэтлэн пресс-службазы ивортэ. Ӟуч кылын шонер гожъяськыны быгатэмез эскерон понна Ижкарын 75 инты радъямын вал. Кылем арын Удмуртилэн шоркараз диктантэз 1 сюрс 882 адями гожтӥз. Туэ мылкыд карисьёс тросгес луизы. Оскисько, соослэн лыдзы азьланяз но йылоз. Кылэн тунсыкъяськон уг быры Елена Мерзлякова, «Тотальный диктант» ужрадлэн Ижкарысь координаторезДиктантлы ньыль пумо текстъёсты тодмо гожъясь, литератураез эскерись Павел Басинский дасяз. Удмуртиын со Максим Горькийлэн «На дне» пьесаезлы сӥземын вал. Текстэз актёръёс, журналистъёс, литераторъёс лыдӟизы. Ужъёслы дунъетэз арня ортчыса акцилэн нимлыко сайтысьтыз тодыны луоз. «Тотальный диктант» 13-тӥ оштолэзе 80 кунъёсын ортчиз. Тодэ вайытом, удмурт кылын диктантэз 30-тӥ южтолэзе 100-лэсь трос интыосын гожтӥзы. Йылпумъянъёсты 30-тӥ оштолэзёзь шараяны кулэ. 20-тӥ оштолэзе Ижкарын лыдӟиськонъя но литературая «Библиоуй – 2019» («Библионочь – 2019») фестиваль ортчоз. Тегъёс: Мерлык Ижкар Удмуртия ӟучкыл | Мерлык |
Анжелика Тихонова корреспондент Удмуртиысь гурт возёсъя но сиён-юонъя министерствоен кылем арын коньывуонэ усьтэм агроклассъёсын нырысетӥ дышетскон арзы йылпумъяськиз. 14-тӥ куартолэзе министерствоын онлайн амалэн кенешонын вераськизы, мар пӧрмиз, нош мар ӧз. Со сярысь удысэтлэн пресс-службаез ивортӥз. Агроклассъёсын дышетскисьёс понна теорияя но практикая 35 занятиос ортчытӥзы. Пиналъёсты ужась гурт возёс предприятиосы нуллӥзы – Вотка ёросысь «Мир», Сарапул ёросысь «Русская нива», «Сарапул молоко» огазеяськонъёсы, теплициаосын «Завьяловский» комбинатэ, Ижкарысь ипподроме. 2020-тӥ арын пандемиен сэрен дышетсконзэс агрокахатонэн йылпумъяны ӧз луы, но котькуд пинал сертификат басьтоз. Министерство, пиналъёслэн гурт возёс ӧнер басьтыны но азьланяз ужаны пырыны луонлыксы тросгес мед луоз шуыса, котькуд дышетскон юртэ ӵектон гожтэтъёс келялоз. Уго ӵапак со понна ик «Агропром огъетлы ӧнерчиос – школа парта сьӧрысен» («Кадры для АПК – со школьной скамьи») ӵектос улонэ пыӵатӥське. Онлайн-пумиськонэ пыриськемъёс пусйизы, валтӥсез – пиналъёсты гурт возёс ӧнеръёсын тунсыкъяськытыны быгатӥзы. Пиналъёсын кенешыса, мон валай, мар со понна лэсьтоно. Зэмзэ ке верано, отын дышетӥсьёслэн туж бадӟым ужзы – ваньмыз потэ соослэн пудо вордонын выль выжы уськытон уж, эмбрионъёсты понон технологиос но мукетыз сярысь верамзы бордысь. Валтӥсез – ас пример вылын мылкыдзэс ӝутон Ольга Абрамова, Удмуртиысь кивалтэтлэн тӧроезлэн воштӥсез - гурт возёсъя но сиён-юонъя министрПусъём, Ольга Абрамова ассэ но дышетӥсь ужын эскериз. Элькун лицей-интернатысь биологиен дышетӥсь, агрокласслэн кураторез Марина Иванова пиналъёс министрлэн воштӥсеныз Наталья Шавшуковаен лекциосты но фермаосы потанъёсты туж возьмазы шуыса пусйиз. «Мир» возёсэ вуылэмзы туж кельшиз – кивалтӥсьсы 8 часын ӵукна вуиз, экскурсия ортчытӥз, пиналъёсын ӵош ужаз. Собере соос бурдъяськем мылкыдын классын опытъёс ортчытъязы, гидропоникаын ошиськись будосъёсты будэтӥзы, картофкаез выжыятӥзы, озьы мукет пиналъёслэсь но мылкыдъёссэс ӝутӥзы. Зэмзэ но, дышетӥсьёс бадӟым инты басьтӥзы. Милям та ӵектослэсь умой гинэ мылкыдъёсмы кылизы Марина Иванова, Удмуртиысь элькун лицей-интернатысь биологиен дышетӥсь, агрокласслэн кураторезЛицей-интернатысь огез дышетскись – Данил Юшков – агрономе дышетскыны пырыны малпа ини. Та дыре 2020-2021 дышетскон арлы выль планъёс дасяло ини. Валтӥсез – элькунысь гурт школаосын эшшо кӧня ке агроклассъёс усьтон но гурт возёсъёс пӧлысь эшшо партнёръёс шедьтон. Глаз ёрос выль дышетскон арлы куриськон гожтӥз ини. Куарусёнэ отын Нюр (Кожиль) гуртысь но Кечпигуртысь (Удмуртские Ключи) школаосын агроклассъёс усьтозы. Кызьы вераз Глаз ёрос администрациысь дышетонъя управленилэн кивалтӥсез Римма Пинегина, нырысь ик анай-атайёсын но дышетскисьёсын анкетаос гожъязы. Мылкыдзы вань. Пусйымон, Нюр гуртын но Кечпигуртын йыг-йыг возёсъёс ужало – «Кожильский» но «Коммунар». Кыкетӥезлэн кивалтӥсез Юрий Дягилев агрокласс усьтон понна нырысетӥосыз пӧлын ик дурбасьтӥз, соин валче ужан сярысь огкыл но гожтэмын ини. Туала ивортодэт но биотехнологиос пиналъёслы туж кельшо. Нош милям ужпуммы та ужын – соослы возьматыны но кыскыны ӵапак со гурт возёсэ, кудӥз мыло-кыдо выльдӥське но вылӥ технологиосты кутэ. Удыс сярысь вуж малпанъёс вуныны кулэ Римма Пинегина, Глаз ёрос администрациысь дышетонъя управленилэн кивалтӥсезОльга Абрамова агроклассъёсын дышетскисьёслы программа тупатъямын луоз шуыса оскытӥз. Со сяна, али сое огъя школа программае пыртыны луонлыкез эскеро. Дышетонъя туала технологиосын вырыны луонлык Удмуртиысь ӧнерлы азьпалтыса дышетӥсь центр усьтӥськемен валче кылдоз. Отчы туала ужан тӥрлыкъёс басьтон понна огъя 49 миллион манет висъялозы. Кызьы вераз центрлэн кивалтӥсез Сергей Колесников, татын мылкыд карисьёсты сити-фермер луыны но дышетозы. Нош оглом со гурт возёсъя но сиён-юонъя министерстволэн «Агропром огъетлы ӧнерчиос – школа парта сьӧрысен» ӵектосэзлы котыр ласянь юрттэт сётоз. Тодэ вайытом, 2019-тӥ арын Сарапул ёросысь Сигаево но Кигбаево школаосын, Дэри ёросъёсысь Италмас каргуртысь лицей-интернатын но Ижкарысь 83 номеро школаын усьтэм агроклассъёсын 101 пиналъёс дышетско. Агроклассъёс Юкаменск ёросын но усьтыны малпало. Тегъёс: Дышетон Ижкар Удмуртия гуртвозёс пиналъёс ОльгаАбрамова 100ар | Дышетон но тодос |